Adam Malik Batubara, Tokoh Indonesia Yang Lahir Di Malaya?

Antara fakta menarik yang saya temui ketika melusuri sejarah keluarga di sebelah ibu saya yang bersuku Mandailing ialah cerita mengenai Adam Malik Batubara yang pernah berkhidmat sebagai Menteri Luar Negara Indonesia semasa Konfrontasi Indonesia-Malaysia.

Adam Malik Batubara merupakan seorang tokoh pejuang kemerdekaan Indonesia dan pernah berkhidmat sebagai Duta Indonesia ke Kesatuan Soviet dan Poland. Selain itu beliau juga pernah berkhidmat sebagai Menteri Luar Negara Indonesia dan Naib Presiden Indonesia ke-3. Beliau juga diberi gelaran ‘Si Kancil Indonesia’.

Walaupun biografi rasmi Adam Malik menyatakan bahawa beliau lahir di Permatangsiantar, Sumatera, saudara-maranya, terutamanya di Malaysia berkata bahawa Adam Malik sebenarnya lahir di Chemor, Perak (Lubis and Nasution 2003).

Menurut penulisan Bachtiar Djamily (1978), ayah Adam Malik yang bernama Abdul Malik Batubara merupakan seorang peniaga dari Sumatera yang datang meniaga di Perak. Pada tahun 1911, Abdul Malik telah berkahwin dengan seorang wanita tempatan bernama Salamah Deto (ada yang mengatakan ianya Siti Lamah Deto). Menurutnya lagi, semasa umur 8 tahun Adam Malik tidak sempat untuk masuk ke sekolah di Chemor kerana terpaksa berpindah mengikuti ayahnya kembali ke Sumatera.

Pada masa itu belum lagi ada sistem perekodan kelahiran bayi yang moden seperti yang kita ada hari ini. Selain itu, belum wujudnya sistem kad pengenalan atau sijil kelahiran yang secekap zaman kini. Masalah ini mungkin dapat menjelaskan kenapa perbahasan tempat kelahiran Adam Malik diungkit dari masa ke masa.

Walaupun menjawat jawatan yang tinggi iaitu Menteri Luar Negara Indonesia, beliau akan cuba mencuri masa untuk melawat saudara-maranya di Chemor, Perak (Arkib Utusan Online 2013).

Semasa Konfrontasi Indonesia-Malaysia berlaku pada tahun 1963, Adam Malik berasa risau akan keselamatan saudara-maranya di Chemor, malah beliau juga telah menyuarakan ketidakpuashatiannya terhadap Sukarno (Lubis 2005). Menariknya, selain daripada Adam Malik, seorang jeneral Indonesia yang bernama Abdul Haris Nasution juga telah membantah tindakan untuk berperang dengan Malaysia. Beliau menyamakan tindakan Indonesia untuk berperang dengan Malaysia seperti “berperang dengan saudara sendiri”. Malah, seperti Adam Malik, Jeneral Abdul Haris Nasution mempunyai saudara mara di Malaysia juga. Seorang anak saudaranya berkhidmat sebagai Ketua Pentadbir dalam Tentera Laut Diraja Malaysia semasa tercetusnya Konfrontasi (Lubis 2005).

Setelah melakukan kajian dengan lebih lanjut, saya juga mendapati bahawa kedua-dua tokoh ini merupakan orang Mandailing. Semasa Konfrontasi, kedua-dua tokoh ini bersama-sama dengan beberapa tokoh yang lain telah bekerjasama untuk mencari jalan bagi menamatkan konfrontasi ini.

Setelah perjanjian damai dicapai antara Indonesia dan Malaysia pada tahun 1966, Adam Malik terus pergi ke Chemor untuk memberitahu kepada saudara-maranya di sana bahawa keamanan sudah dicapai dan mereka semua akan selamat (Lubis 2005).

Sejarah ini bagi saya agak releven dengan cogan kata Mandailing yang berbunyi “Padomu Na Marotak, Palagut Na Marserak”, yang bermaksud mempertemukan yang berpecah, menghimpun yang terpisah. Kenapa?

Orang Mandailing sejak beratus tahun lamanya walaupun berasal daripada Sumatera tidak melupakan tanah nenek moyang mereka. Ini dapat dibuktikan dengan tindakan orang Mandailing yang sering berulang alik dari Semenanjung ke Sumatera untuk meziarah tanah nenek moyang mereka dan merapatkan hubungan persaudaraaan sejak dahulu lagi.

Namun, apabila berlakunya Konfrontasi, orang Mandailing di Malaysia telah terputus hubungan dan terpisah dengan saudara mara mereka di Indonesia (Lubis 2013). Malah, ada yang tak berani merentas sempadan untuk menziarah saudara mara mereka kerana takut ditangkap oleh pasukan keselamatan kedua-dua negara ini. Setelah tamatnya Konfrontasi, aktiviti ini telah bermula semula dengan biasa dan mereka dapat membina atau merapatkan semula hubungan kekeluargaan mereka yang telah terputus semasa tecetusnya Konfrontasi ini.

Bacaan lanjut:

1) Lubis, A.R., and Nasution, K.S. (2003) ‘Raja Bilah And The Mandailings In Perak: 1875 – 1911’. Malaysia: Malaysian Branch Of The Royal Asiatic Society

2) Djamily, B.(1978) ‘Hidup dan Perjuangan Adam Malik, Kuala Lumpur: Pustaka Melayu Baru.

3) Arkib Utusan Online (2013) Sambutan Raya masyarakat Mandailing di Chemor Ahad ini [online] 27 August 2013. retrieved from <[http://ww1.utusan.com.my/…/Sambutan-Raya-masyarakat-Mandail…]> [9 February 2018]

4) Lubis, A.R. (2005) ‘Mainstreaming the Minorities – the Case of the Mandailings in Malaysia and Indonesia’. Kuala Lumpur: Cahayasuara Communications Centre

5) Lubis, A.R. (2013) ‘Mandailing movement to Malaysia’ . Malaysia History [online] 21 September 2011. retrieved from <[http://www.malaysiahistory.net/index.php…]> [10 February 2018]

6) Adam Malik, Mengabdi Republik, Jilid 1 Adam Malik Dari Andalas , Gunung Agung, Jakarta, 1978; Abdul Rahman Rahim, Jatoh-Nya Sa-Orang President, Penerbitan Utusan Melayu Berhad, chetakan kedua, 1967.


Selimut Berbulu Viking Ditemui!

Saban tahun, ada saja penemuan menarik yang dibuat pasukan pengkaji arkeologi di Uppsala, Sweden berkenaan artifak Viking. Dan baru-baru ini, dua kubur yang ditemui menarik perhatian mereka kerana lambakan artifak unik yang ditanam bersama mereka. Ini termasuk duvet yang dihias dengan pelbagai jenis bulu burung di mana ia bukan saja menawarkan keselesaan tetapi juga makna simbolik di sebaliknya.

Penemuan ini dibuat di kawasan perkuburan Valsgarde yang disifatkan sebagai kawasan perkuburan elit untuk golongan pemerintah dan bangsawan Viking. Malah, ada yang berspekulasi sesetengah kubur di situ milik pemerintah-pemerintah dinasti Ynglings. Dua kubur yang menjadi tumpuan ialah dua kubur pahlawan Viking yang ditanam bersama dalam dua bot berukuran 10 meter panjang.

Dua pahlawan ini dikatakan berstatus bangsawan berikutan banyak artifak ditanam bersama mereka. Selain dipakaikan topi perisai, baju besi dan sen.ja.ta, kubur mereka turut dilengkapi dengan peralatan memasak dan memburu dengan kesemuanya diletakkan di atas duvet yang dinyatakan. Selain itu, haiwan-haiwan seperti kuda dan burung hantu turut ditanam bersama mereka. Profesor Emeritus Birgitta Berglund yang menjadi sebahagian daripada pasukan pengkaji memberitahu dua pahlawan ini sudah bersedia menempuh alam barzakh dengan kelengkapan dan haiwan yang ditanam bersama mereka.

Tambah Berglund lagi, duvet yang dihias dengan bulu ini mempunyai simbol tersendiri. Beliau percaya bulu-bulu haiwan tertentu seperti ayam, burung hantu, gagak dan merpati digunakan orang Viking sebagai cara memanjangkan lagi pertarungan dengan kema_tian. Di sesetengah kawasan Scandinavia, bulu angsa dilihat sesuai untuk memudahkan roh keluar dari badan.

Berdasarkan analisis duvet yang dibuat Institut Sejarah Alam Semulajadi Norway (NINA), terdapat beberapa spesies haiwan menarik sebagai bulu hiasan duvet. Antara bulu haiwan yang dikenalpasti ialah burung grouse, itik, gagak dan burung layang-layang. Tambah menarik menurut ahli biologi Jorgen Rosvold, bulu-bulu ini masih dalam keadaan baik walaupun telah ditanam selama lebih sealaf.

Jadi, apa pula perihal haiwan yang dipe.ng.gal kepalanya seperti burung hantu dalam dua kubur tersebut? Berglund percaya semasa mereka ditanam, orang-orang Viking melakukan ritual penyem.be.lihan burung tersebut dengan harapan mencegah mereka daripada hidup semula. Tetapi ada juga percaya menerusi ritual ini atau mema_tahkan sen.ja.ta milik mereka, ia memberi kebebasan kepada mereka berkelana ke alam barzakh.

RUJUKAN:

McDermott, A. (2021). Norse Warrior Took Comfy Duvet (and a DITAPIS Owl) to the Afterlife. Ancient-Origins.


Sayyida Al-Hurra: Permaisuri Lanun Afrika Utara

Pada sekitar awal abad ke-19 M, gelaran ketua lanun Lautan China Selatan yang paling digeruni telah dipegang oleh Ching Shih, yang mana beliau telah memimpin 300 buah jong dan 40,000 orang lanun menguasai hampir seluruh jalur laut negara China.

Jadi, bagaimana pula kisah pada awal abad ke-16 M, seorang permaisuri dari Maghribi, Sayyida al-Hurra yang pernah menguasai Lautan Mediterranean barat dan menjadi salah satu ancaman paling berbahaya untuk kerajaan Kristian pimpinan Ratu Isabella dari Castille?

Pelarian Dari
Granada: Tragedi Reconquista

Nama sebenarnya adalah Lalla Aishah binti Ali, lahir pada tahun 1485 M (890 H) di kota Granada, Andalusia. Ayahnya bernama Moulay Ali bin Rashid dan ibunya pula bernama Zohra Fernandez, seorang muallaf dan adik lelakinya, Moulay Ibrahim bin Ali. Mereka berketurunan dari bangsawan Rashid iaitu keturunan yang mempunyai susur galur dengan Sultan Idris I, pengasas Dinasti Idrisi di Maghribi.

Pada masa
kelahirannya, penguasa-penguasa (amir) di Andalusia sedang sibuk berperang
menghadapi pasukan bersekutu kerajaan Aragon-Castille pimpinan Raja Ferdinand
II dan Ratu Isabella I.

Selama tempoh enam tahun pertempuran diantara kedua buah kuasa besar mewakili agama Islam dan agama Kristian, maka pada tanggal 2 Januari 1492 M, benteng terakhir Islam di Andalusia, kota Granada, dibawah pimpinan penguasa terakhir Dinasti Nasrid iaitu Amir Abu Abdullah Muhammad XII, akhirnya terpaksa berlutut menyerahkan kunci kota di hadapan pasukan bersekutu Raja Ferdinand II dan Ratu Isabella I.

Tragedi kejatuhan kuasa Islam di Andalusia adalah salah satu kemuncak penutupan kempen Reconquista oleh pasukan Kristian Sepanyol-Portugal ke atas wilayah-wilayahnya di semenanjung Iberia (Andalusia) dan di kawasan sekitarnya.

Ketika kota Granada jatuh ke tangan pasukan Reconquista, keluarga Aishah dan kaum kerabatnya melarikan diri ke Maghribi, lalu membuka penempatan di daerah Chefchaouen (Shafshawan) dan mendirikan kota di sini.

Dasar keterbukaan yang digunakan oleh Moulay Ali ketika mana mengembangkan populasi kota tersebut adalah bertujuan untuk menerima kedatangan pelarian beragama Yahudi ataupun Islam dari Andalusia (Ahmad al-Wattasi) sejak kejatuhan Granada) untuk tinggal dan hidup di kota Chefchaouen. Berdekatan dengan kota Chefchaouen, terletaknya kota Tetouan dan ibukota Fez.

Sultan penguasa Maghribi, yang berpusat di kota Fez mengabulkan permintaan Moulay Ali yang bersedia untuk mendirikan kota di Chefchaouen.

Tiga Kota Bersekutu
Menentang Aragon-Castille.

1. KOTA TETOUAN.

Kota Tetouan merupakan salah sebuah kota pelabuhan yang terletak di Maghribi dan berhampiran dengan semenanjung Iberia (Andalusia). Lokasinya yang sangat strategik dan pelabuhannya yang sangat menguntungkan, menyebabkan kota pelabuhan ini sering diserang oleh musuh-musuhnya.

Pada tahun 1400 M, kerajaan Portugal (Aragon) yang sangat takut dengan monopoli perdagangan kota Tetouan ke atas jalur lautan Mediterranean barat telah menghantar sebuah armada laut yang besar untuk menyerang lalu menghancurkan keagungan kota ini sehingga menjadi debu. Selama 80 tahun, kota Teotuan ditinggalkan menjadi kota yang mati tanpa penghuni.

Seorang laksamana laut Granada iaitu Abu Hassan al-Mandiri telah diberikan keizinan oleh penguasa Dinasti Nasrid (sebelum kejatuhan kota Granada) untuk membangunkan kembali kota Teotuan dengan memberikan hak penuh mengutip cukai dan menjadikan kota tersebut sebagai kota eksport-import seperti sebelumnya.

Ketika mana dalam tempoh pembinaan, perbaikan dan penempatan ke atas kota Teotuan, Abu Hassan terpaksa menghadapi beberapa pertempuran dengan musuh-musuh jirannya seperti kota Ksar, Ceuta dan Tangier yang berada di bawah jajahan kuasa Portugal (Aragon).

Setelah mendengar kejatuhan kota Granada, Abu Hassan telah
memberikan laluan kepada para pelarian dari Granada untuk datang bertandang ke
kota Teotuan.

2. KOTA FEZ.

Kota Fez yang pada waktu itu diperintah oleh sultan pertama Dinasti Wattasid, Abu Abdullah Muhammad bin Yahya (Ahmad al-Wattasi) juga menerima kedatangan para pelarian dari Andalusia. Baginda merupakan satu-satunya penguasa tunggal Islam di Maghribi yang berkuasa ke atas kota Teotuan dan kota Chefchouen.

Pada waktu ini, hanya kota Fez dan kota Teotuan yang menjadi
tempat berteduh untuk para pelarian Granada sebelum membangunnya kota
Chefchaouen di bawah kepimpinan gabenor Moulya Ali.

3. KOTA CHEFCHOUEN.

Semenjak ayahnya menyandang menjadi penguasa di Chefchaouen, Aishah diberikan tahap pendidikan yang sangat tinggi oleh ayahnya, Moulya Ali dan mendapat bimbingan pendidikan langsung dari beberapa orang ulama terkenal Maghribi diantaranya adalah, Abdullah al-Ghazwani. Selain menguasai bahasa Arab, Aishah juga menguasai bahasa Castilian dan Portugis, bahasa kedua musuh ketatnya. Selain menguasai bahasa, Aishah juga menguasai ilmu matematik, teologi, ketenteraan dan politik semasa.

Ketika meningkat dewasa, sekitar umur 16 tahun, Aishah
dinikahkan dengan sahabat ayahnya sendiri, merangkap penguasa kota Tetouan, Abu
Hassan al-Mandiri, yang pada ketika itu baru berumur 30 tahun.

Di dalam buku ‘Historical Dictionary of Morocco’ oleh Thomas
Kerlin Park dan Aomar Boum, dinyatakan yang sebenarnya, Aishah bukan menikahi
dengan Abu Hassan al-Mandiri tetapi dengan anaknya, Muhammad bin Abu Hassan
(pewaris kekuasaan di kota Tetouan).

Keluarga Aishah mengatur satu jalan politik untuk menyatukan
keluarga mereka dengan bangsawan dari Teotuan dan Fez dengan dua langkah, iaitu:

1. Menikahkan Aishah dari Chefchaouen dengan Muhammad bin
Abu Hassan dari Tetouan. Dengan perkahwinan politik ini, maka terjadinya
hubungan yang kuat diantara kedua buah benteng di Afrika Utara ini.

2. Adik lelaki Aishah pula, Ibrahim dihantar ke ibukota Fez
untuk menjadi penasihat diraja, wazir kepada Sultan Ahmad al-Wattasi. Dengan
perlantikan Ibrahim, maka hubungan politik antara tiga buah kota ini menjadi
lebih erat antara satu sama lain.

Apabila kedua buah strategi ini berjaya maka Moulya Ali mendapat perlindungan politik dan ketenteraan secara langsung, kota Chefchaouen mampu mengukuhkan lagi kuasa baharu mereka di Maghribi.

4. MENJADI PENGUASA TETOUAN.

Pada sekitar tahun 1515 M atau 1519 M, suami Aishah meninggal dunia dan jawatan penguasa Tetouan diambil alih oleh Aishah secara langsung. Setelah menaiki kerusi pemerintahan, beliau memakai dengan gelaran nama ‘Sayyida al-Hurra: Hakimat Titwan’ yang bermaksud ‘Wanita Berdaulat, Penguasa Tetouan’.

Tetapi gelaran inilah yang disangka oleh orang Sepanyol sebagai nama sebenarnya sehinggakan namanya terdapat di dalam beberapa catatan sejarah Sepanyol dengan nama ‘Sida el-Horra’ berbanding Aishah ketika zaman penguasaan beliau ke atas lautan Mediterranean barat.

5. MELAKUKAN KERJASAMA DENGAN BARBARROSA BERSAUDARA.

Sebagaimana yang kita sudah mengetahui secara umum, Barbarossa Bersaudara, Aruj dan Khairuddin, merupakan dua orang bersaudara ‘privateer’ yang memimpin beberapa siri pertempuran di laut secara persendirian di Lautan Mediterranean setelah kejatuhan kerajaan Islam di Granada.

Pada mulanya, nama dua orang bersaudara ini hanya melekat pada bibir rakyat tempatan dalam bidang perdagangan di lautan, sebelum mereka berdua ini dikenali ramai setelah menghadapi beberapa pertempuran dengan kapal perang penjarah milik Castille-Aragon dan memimpin operasi penyelamatan ke atas bangsa Mudejar Islam yang masih terperangkap di Andalusia.

Pada tahun 1504 M sehingga 1510 M, dua orang bersaudara ini membawa misi mengangkut dan membawa beribu-ribu umat Islam keluar dari Andalusia menuju ke Maghribi dan Algeria.

Daripada khabar angin yang tersebar meluas tentang penyelamatan Barbarossa ke atas umat Islam di Andalusia menyedarkan Sayyida untuk mengambil peluang memperluaskan lagi sekutunya.

Pada masa pemerintahan Sayyida, kuasa Islam di dua buah kota, Tetouan dan Chefchaouen masih belum mempunyai pasukan laut sendiri sehinggakan Sayyida terpaksa menyewa dan bekerjasama dengan para ‘privateer’ untuk menjaga perairan wilayahnya.

Tambahan pula, laksamana Kortuglu, salah seorang ‘privateer’ ternama yang bertanggungjawab bersekutu dengan Khairuddin Barbarossa dan Piri Reis dalam pertempuran melawan dengan angkatan gabungan armada laut terbesar Kristian, armada Papal dari Itali (1516 M). Jika beliau bersekutu bersama ketika orang tokoh ini, pasti kekuasaannya makin kukuh dalam mengambil alih kembali Andalusia.

Dendam dan traumanya sewaktu kecil dahulu telah membekas di hatinya sehinggakan impiannya untuk membebaskan kembali Andalusia dari cengkaman Aragon-Castille memuncak.

Privateer: Adalah sebuah kapal peribadi yang dipimpin oleh pelayar atau kapten tertentu yang mendapat izin daripada pihak kerajaan atau melayani pusat pentadbiran tertentu untuk melakukan kegiatan rompakan, kawalan mahupun tangkapan ke atas kapal-kapal musuh yang dikenalpasti memasuki wilayah perairan mereka. Mereka diumpamakan seperti pahlawan Ronin, bukannya Samurai, tidak bertuan tetap. Boleh melayani sesiapa sahaja.

6. MENJADI PENGUASA LAUT MEDITERRANEAN BARAT.

Sayyida tanpa basa-basi memutuskan untuk bekerjasama dengan laksamana Khairuddin Barbarossa (kejadian ini berlaku ketika mana Khairuddin menjadi penguasa di Algeria). Hasil maklumat dan data yang dikongsi dari Sayyida kepada pasukan Khairuddin menjadikan Lautan Mediterranean semakin ketat di bawah kawalan kuasa Muslim.

Atas kerjasama antara dua pihak terkuat ini juga, Khairuddin Barbarossa menguasai lautan Mediterranean bahagian timur dan Sayyida menguasai lautan Mediterranean bahagian barat. Dengan penguasaan yang meluas ini, maka ianya telah membungkam hasrat kerajaan Aragon-Castille untuk meluaskan empayar mereka dan menghalang cita-cita ekonomi untuk memonopoli jalur perdagangan di lautan tersebut.

Di dalam buku ‘Pirate Women: The Princesses, Prostitutes and Privateers Who Ruled the Seven Seas’ oleh Laura Sook Duncombe, Sayyida dikenali di dunia Kristian sebagai lanun yang sangat ganas dan menakutkan.

Dibandingkan dengan Khairuddin Barbarossa yang melakukan aktivitinya di bahagian timur, Sayyida pula aktif menjalankan kegiatan perampasan kapal-kapal milik kerajaan Sepanyol di Andalusia. Apabila kapal-kapal dagang ini melintasi perairan Sayyida atau bertemu dengan ‘privateer’ sewaannya, mereka akan ditangkap dan harta benda mereka akan ditahan.

Setelah itu, Sayyida tidak akan menyimpan para tawanan, sebaliknya menawarkan mereka pembebasan dengan beberapa bayaran untuk satu kepala. Dengan pembayaran ini, maka Sayyida melepaska mereka dengan harta-benda mereka tanpa sebarang kecederaan ke atas tawanan. Taktik Sayyida dihidu oleh Ratu Isabella I setelah baginda mendapat pelbagai laporan dari para pedagang yang pernah ditangkap dan dibebaskan oleh Sayyida. Walaupun kapal para pedagang ini menggunakan pelbagai jalur, tetapi arah pelayaran mereka tetap akan dihidu oleh Sayyida.

Daripada harta-benda rampasan inilah, beliau mampu mengawal dan menjadi ‘kak long’ di Afrika Utara selama 20 tahun lamanya. Bagi pihak Barat, mereka menganggapnya sebagai lanun penjarah yang menjarah dan merampas harta dagang mereka, tetapi bagi penduduk Tetouan, beliau adalah seorang wira yang membentengi keselamatan mereka daripada kerakusan armada laut Sepanyol.

7. MENJADI PERMAISURI TERAKHIR MAGHRIBI

Gerak-geri kerja Sayyida dalam memperkukuhkan kekuasaan dan pengaruhnya di lautan Mediterranean walaupun tiada angkatan armada laut rasmi kerajaan, ditambah pula dengan jalinan persahabatannya dengan penguasa Algeria dan laksamana angkatan laut empayar Turki Uthmaniyah, Khairuddin Barbarossa telah menarik minat Sultan Ahmad al-Wattasi untuk mempersuntingkannya sebagai seorang isteri.

Sayyida melihat dengan jalan perkahwinan ini sebagai durian runtuh baginya dalam menperlicinkan lagi agendanya untuk melancarkan pembebasan ke atas Andalusia. Sayyida bersetuju dengan pelawaan baginda, tetapi dengan satu syarat, majlis perkahwinan mereka wajib diadakan di kota pemerintahannya, Tetouan. Baginda sultan yang berasakan pernikahan ini penting untuk kepentingan takhtanya terus bersetuju dan berangkat bersama pasukannya menuju ke kota Tetouan. Ini adalah pertama kali dalam sejarah diraja Maghribi, sultan melaksanakan perkahwinan dirajanya di luar ibu kota Fez.

Setelah selesai pernikahan, Sultan Ahmad kembali semula ke pusat pentadbirannya, Fez dan Permaisuri Sayyida tetap berada di singgahsana baharunya di kota Tetouan. Kini, beliau bukan lagi seorang gabenor, amir mahupun penguasa biasa yang dikendalikan oleh sultan, tetapi beliau merupakan seorang permaisuri Maghribi.

Perkahwinan diantara Permaisuri Sayyida dan Sultan Ahmad al-Wattasi hanyalah sebagai perkahwinan politik semata-mata yang masing-masing membawa kepentingan diri di rantau kekuasaan mereka.

Kekuasaan Permaisuri Sayyida sudah sampai ke kemuncaknya. Dengan benteng di timur yang sudah dijaga oleh Khairuddin untuk menghalang sebarang bantuan dari luar untuk Sepanyol dan kekuatan pasukan tentera Dinasti Wattasi di Fez ditambah pula dengan ‘privateer’ sewaanya yang merayau di seluruh pelusuk lautan mengubah Permaisuri Sayyida sebagai penguasa sebenar Afrika Utara di daratan mahupun lautan.

Pengkhianatan Dari
Kota Fez.

Tetapi kekuasaan Permaisuri Sayyida tidak bertahan lama.
Takhtanya telah diganggu-gugat oleh anak mertuanya, Ahmad al-Hassan al-Mandari
dari Fez.

Pada tahun 1542 M, cucu kepada Abu Hassan al-Mandiri, Ahmad bin Hassan melancarkan kudeta ke atas Sayyida secara mengejut di kota Tetouan dengan membawa sejumlah askar dari gabungan puak Saadis (sebelumnya musuh Dinasti Wattasid).

Impiannya untuk menyatukan kesemua kota-kota di Moroko tergendala. Dengan redha hati, Sayyida menyerahkan kota pelabuhan tersebut kepada Ahmad dan meletak jawatan sebagai permaisuri Moroko.

Tiada catatan rasmi atau rekod sejarah apa yang dilakukan
oleh Sayyida pada saat-saat akhir hidupnya.

Sayyida menghabiskan sisa hidupnya selama 20 tahun di kota milik peninggalan ayahnya, Chefchouen, sebelum beliau meninggal dunia pada tanggal 14 Julai 1561 M.

Artikel berkaitan:

1. Ching Shih, Lanun Wanita China:  thepatriots.asia/dari-pelacur-menjadi-ratu-lanun-yang-menggerunkan

2. Khairuddin Barbarossa, Penguasa Mediterranean: .thepatriots.asia/heyreddin-barbarossa-ketua-armada-laut-uthmaniyah-yang-dilupakan

3. Fasa Kekuasaan Islam di Andalusia:
https://www.thepatriots.asia/6-fasa-kekuasaan-islam-di-andalusia-sepanyol/amp/

4. Ratu Isabella I: https://www.thepatriots.asia/ratu-isabella-andalusia-takdir-melaka-dan-nusantara

RUJUKAN:

1. Sayyida al-Hurra: Noble ‘Sovereign Lady’ Who Terrorized
the Mediterranean As A Pirate, Ancient Origins.

2. Historical Dictionary of Morocco oleh Aomar Boum dan
Thomas K. Park.

3. Bygone Badass Broads: 52 Forgotten Women Who Changed the
World oleh Mackenzi Lee.

4. Pirate Women: The Princesses, Prostitutes, and Privateers
Who Ruled the Seven Seas oleh Laura Duncombe.

– TAMAT –


Jika Kau Bercinta Lagi, Cintalah Sepenuhnya

Saya pasti dalam kalangan pembaca ada yang pernah mendengar lagu Alleycat bertajuk Jika Kau Bercinta Lagi. Lirik yang terngiang dalam telinga saya adalah, “jika kau bercinta lagi, cintalah sepenuhnya”. Mencintai sepenuh hati adalah misi setiap orang yang bercinta dan berpasangan. Logiknya, kita tidak akan dapat mencintai seseorang yang tidak kita kenali terlebih dahulu, apatah lagi untuk benar-benar cinta sepenuh hati.

Jadi, hubungan antara pasangan kita perlu ada sasaran untuk saling cinta sepenuh hati bagi melahirkan hidup yang bermakna dan tulen. Tanpa cinta sepenuh hati, kita tidak akan dapat menipu rasa kekosongan dalam diri yang Tuhan ciptakan untuk memerlukan seseorang yang benar-benar mahu meluangkan hidupnya bersama kita.

Bak kata HAMKA di dalam Peribadi, “Janganlah tuan hambarkan hidup tuan dengan tidak memiliki perempuan. Jika tuan membawanya kepada erti yang baik, tentulah hasilnya akan besar membentuk peribadi yang kuat”. Justeru, persoalan dalam tulisan ini adalah apa ertinya mencintai seseorang dengan sepenuh hati.

Melengkapi Diri Sepenuh Hati

Skye C. Cleary, di dalam satu video TED-Ed mengetengahkan teori daripada Plato bahawa manusia sebenarnya dicipta bersama pasangannya secara fizikal. Maksudnya ialah, ada dua kepala, empat kaki dan tangan, dan dua fikiran berbeza yang berkongsi badan sama. Dalam tulisannya di The Symposium, Plato mengatakan manusia mencintai adalah untuk menjadi lengkap. “Love makes us whole, again”.

Anak muridnya, Aristotle, kemudian meneruskan teori tersebut dengan mengatakan bahawa manusia telah membuatkan pada dewa murka, lalu Zeus (salah satu dewa) telah memisahkan manusia. Maka, sejak itu manusia mula mencari cinta untuk mendapatkan ‘separuh’ diri mereka yang hilang. Begitulah teori kepercayaan ahli falsafah lalu mengapa manusia mencintai satu sama lain.

Namun, pada saya untuk mengatakan bahawa ‘kamu melengkapi hidup saya’ adalah hanyalah kata-kata metafora untuk bersifat romantis. Kerana kita seharusnya melengkapi diri kita dengan sendiri. Tidak salah untuk berkata seseorang itu lengkapi kita untuk tujuan manis dalam hubungan tetapi tidak betul untuk percaya tanpa adanya seseorang itu, kita tidak boleh berfungsi dengan baik sebagai seorang manusia yang beriman dengan Allah.

Jika ikutkan sifir bahawa kita sebenarnya memang tidak lengkap, maka orang yang hidupnya belum berpasangan adalah tidak lengkap pada hemat kepercayaan itu. Justeru, itulah yang membentuk masyarakat yang gemar menganggap perkahwinan sebagai satu pencapaian besar dalam hidup dan orang yang belum berkahwin masih dianggap tidak lengkap, seolah-olah ‘kelas kedua’ dalam masyarakat.

Terdapat para ulama yang membujang sepanjang usia seperti Ibn Jarir al-Tabari (224-310H). Beliau ialah pengarang kitab Tafsir al-Quran yang terkemuka, pakar dalam bidang sejarah dan pengasas sebuah mazhab Fiqh pada zamannya. Demikian juga dengan Imam Jar Allh al-Zamakhsyari (467-538H), Jalal al-Din al-Suyuti (849-911H) dan lainnya. Jika benarlah orang yang bujang itu ‘tidak lengkap’, maka mengapa adanya para ulama hebat yang tidak berkahwin.

Justeru, naratif yang salah akan menatijahkan pemikiran sempit. Lalu menjadikan seseorang yang bujang rasa terdesak dan sanggup ‘settle for less’ semata-mata untuk kahwin meskipun termasuk dalam hubungan yang toksik. Walhal yang seharusnya kita lakukan ialah lengkapi diri sendiri. Jadilah seperti para ulama atau individu hebat yang walaupun belum berkahwin lagi tetapi punyai peribadi hebat dan sumbangan bermanfaat kepada orang lain.

Maka apabila kita sudah lengkapi diri sendiri, kita bebas untuk mencari cinta dan berkahwin dengan orang yang selayaknya untuk kita. Itulah yang sering disebut dalam bahasa Inggeris iaitu ‘being whole’. Apabila seseorang menerima dirinya dengan sepenuh hati, dia layak untuk bercinta dengan sepenuh hati. Tanpa menjadi ragu-ragu dan merosakkan hubungan itu sendiri. Kita lihat betapa ramai orang yang sentiasa rasa tidak selamat (insecure) sepanjang masa sehinggakan menjadi toksik terhadap pasangan masing-masing kerana terlalu bergantung pada jiwa orang lain sedangkan jiwa sendiri kontang daripada penerimaan diri (self-acceptance). Maka untuk cinta sepenuh hati, terimalah diri dengan selapangnya.

Keterdedahan Pada Risiko Kehidupan

HAMKA menambah dalam Peribadi, bahawa orang yang penakut adalah mereka yang tidak berjaya dalam sesebuah masyarakat. Bagaimana untuk meneruskan hidup dengan jayanya jika kita takut pada risiko-risiko yang tampil bersama kejayaan. Individu berperibadi hebat adalah mereka yang berani untuk menempuh apa jua yang hadir kerana mereka bersedia menghadapinya. Begitu jugalah dalam hal percintaan. Apabila kita terlalu takut dengan fikiran-fikiran hipotetikal yang berbunyi seperti “macam mana kalau dia…”, maka kita sebenarnya masih tidak bersedia untuk berada dalam satu hubungan. Bukanlah untuk tidak memikirkan langsung kebarangkalian si dia akan melukakan kita, tetapi jika berada pada tahap yang tidak wajar, atau pun asyik sahaja pesimis terhadap seseorang, maka eloknya kita berehat dahulu daripada menaruh cinta dan memberi harapan cinta pada seseorang.

Brene Brown, dalam salah satu sembang santai di program televisyen Oprah Winfrey, membahaskan hal ini. Ketika itu beliau ditemu bual oleh Oprah sempena bukunya yang bertajuk Gifts of Imperfection dan syarahan TED Talk beliau yang mencapai jutaan ‘view’ di internet.

Brown mengatakan bahawa untuk benar-benar menjalani hidup yang penuh makna, kita perlu mempraktikkan sifat ‘vulnerable’, satu tindakan yang mana kita mendakap keterbukaan, meraikan empati dan mengikhlaskan hubungan. Apabila menonton bual bicara ini, saya mendapat kesimpulan bahawa untuk sepenuhnya hidup dan berhubung dengan bermakna dan tulen, seseorang seharusnya menjadi ‘vulnerable’. Apa gunanya membina tembok tinggi dalam masa yang sama cuba berkenalan dengan seseorang dengan harapan cinta akan datang menerpa.

وَلَا تَهِنُوا وَلَا تَحْزَنُوا وَأَنتُمُ الْأَعْلَوْنَ إِن كُنتُم مُّؤْمِنِينَ

“Dan janganlah kamu merasa lemah (dalam perjuangan mempertahan dan menegakkan Islam), dan janganlah kamu berdukacita (terhadap apa yang akan menimpa kamu), padahal kamulah orang-orang yang tertinggi (mengatasi musuh dengan mencapai kemenangan) jika kamu orang-orang yang (sungguh-sungguh) beriman.”

(Surah Ali Imran: 139)

Teruskan Berjalan dan Pandang ke Hadapan

Ada satu istilah bahasa Inggeris yang dinamakan ‘sonder’, bermaksud satu perasaan mendalam (profound feeling) mengenai kesedaran kita bahawa setiap insan, termasuk orang yang tidak dikenali, mempunyai kehidupan masing-masing yang kompleks. Ya, apa yang membentuk diri kita hari ini adalah berdasarkan kehidupan yang berlalu. Namun, yang membimbangkan ialah jika kita turut mengheret kisah lalu untuk datang pada masa kini dan membuka luka lampau disebabkan masih lagi teringat penderitaan lepas. Muslim yang baik menjadikan pengalaman lalu sebagai pengajaran bukannya satu hukuman kepada dirinya sekarang. Apabila ingin berkenalan dengan seseorang, usahlah terus hukum insan tersebut tanpa sempat mengenalinya. Hati kita masih lagi belum ‘move on’ dan berpura-pura di hadapan insan tersebut.

Malah ada yang lebih parah apabila hati belum terubat tetapi memilih untuk bersama orang lain. Lalu, apabila situasi tertentu berlaku, terus ditinggalkan insan tersebut atas kepentingan peribadi menjadikan mereka sekadar tempat persinggahan semata-mata. Orang sebut, inilah dinamakan sebagai ‘rebound love’. Menjadi tempat persinggahan emosi dan pengharapan.

الْمُؤْمِنُ أَخُو الْمُؤْمِنِ فَلَا يَحِلُّ لِلْمُؤْمِنِ أَنْ يَبْتَاعَ عَلَى بَيْعِ أَخِيهِ وَلَا يَخْطُبَ عَلَى خِطْبَةِ أَخِيهِ حَتَّى يَذَرَ

“Seorang mukmin itu saudara mukmin yang lain. Oleh kerana itu seorang mukmin tidak boleh membeli sesuatu yang masih dalam penawaran saudaranya, juga tidak boleh meminang perempuan yang telah dipinang oleh saudaranya kecuali jika dia telah meninggalkannya”

(Riwayat Muslim)

Muslim yang baik menganggap orang lain sebagai saudaranya dan tidak tergamak untuk mengkhianatinya. Begitulah akhlak yang diajarkan Rasulullah kepada kita. Tetapi hari ini betapa ramai yang sewenang-wenangnya mempermainkan hati, perasaan, malah maruah seseorang hanya untuk kepuasan nafsu sendiri sahaja. Oleh itu, sebelum memasuki mana-mana hubungan, eloklah dengan wajarnya bermuhasabah adakah benar-benar ini yang kita mahukan. Adakah kita bersedia untuk tetap jalan ke hadapan meskipun kenangan lalu memanggil-manggil kita. Pastikan kita tidak akan kembali pada jalan yang lampau apabila sudah memilih seseorang sebagai pasangan.

Berjalanlah terus tanpa memikirkan apa yang bakal terjadi sentiasa. Nikmati saat masa kini (present). Cintai seseorang pada masa itu seadanya, jika fikiran kita menerawang akan masa lalu dan apa yang bakal berlaku, tarik nafas sedalamnya dan hayati dengan penuh makna nikmat masa kini yang sedang berlaku.

Bersama Membentuk Pemikiran Sekufu

Beberapa ketika lalu Mufti Wilayah Persekutuan, Dr Zulkifli, ada menulis tentang tanggungjawab sebuah perkahwinan. Antara salah satu nasihat beliau ialah diambil daripada ajaran Nabi bahawa memilih individu yang sekufu dengan kita.

تَخَيَّرُوا لِنُطَفِكُمْ وَانْكِحُوا الأَكْفَاءَ وَأَنْكِحُوا إِلَيْهِمْ

“Hendaklah kalian membuat pilihan bakal isteri yang terbaik untuk bakal zuriat kalian, hendaklah kalian berkahwin dengan yang sekufu, dan kahwinkanlah mereka dengan perempuan yang sekufu.”

(Riwayat Ibn Majah)

Ini menarik perhatian kerana saya pernah terbaca bahawa beberapa kajian telah dilakukan di beberapa negara luar berkenaan hubung kait antara ciri persamaan pasangan dan tahap kebahagiaan mereka. Menurut kajian-kajian tersebut, membuktikan terdapat kaitan positif antara sekufu dan kebahagiaan rumah tangga. Courtney Walsh dan  Lisa Neff dari University of Texas menyatakan pasangan yang punyai ‘identity fusion’ lebih yakin pada hubungan mereka dan mampu menghadapi konflik rumah tangga dengan baik. ‘Identity fusion’ dalam kajian mereka itu bermaksud sejauh mana pasangan tersebut mempunyai perasaan identiti yang sama, atau dalam kata mudah ialah perasaan seperti dalam pasukan yang sama. Secara logik, untuk mempunyai rasa ini, kita perlu terlebih dahulu punyai cara fikir yang sama tentang kehidupan, perkahwinan dan perspektif pasangan. Masing-masing sudah maklum akan peranan dan tanggungjawab untuk hidup berpasangan.

Demikian, sebelum memilih untuk bercinta pastikan kita sedar akan seseorang itu. Adakah dia sekufu dengan kita atau ‘out of league’. Saya perasan di media sosial, perkara ini kadangkala timbul. Kita lebih gemar merasa ‘out of league’ berdasarkan paras rupa dan gaya hidup. Namun, itu tidaklah sepenuhnya salah. Bagi saya, ada benarnya untuk tahu ‘cermin diri’ supaya kita tidaklah kecewa atau pun terlalu yakin. Cuma, jika sekadar paras rupa dan gaya hidup itu tidaklah cukup untuk menentukan tahap sekufu kita dengan seseorang. Apa yang lebih penting ialah bentuk pemikiran dan cara melihat hidup (worldview). Tidak salah untuk berlainan darjat tetapi fikiran dan hala tuju sama. Tetapi jika darjat sama, hala tuju pula berlainan itu pun tidak memberi ketenangan dalam berpasangan. Contoh seseorang yang inginkan gaya hidup baik beragama manakala seseorang pula lebih gemarkan gaya hidup bebas.

ثَلاَثَةٌ حَقٌّ عَلَى اللَّهِ عَوْنُهُمُ الْمُجَاهِدُ فِي سَبِيلِ اللَّهِ وَالْمُكَاتَبُ الَّذِي يُرِيدُ الأَدَاءَ وَالنَّاكِحُ الَّذِي يُرِيدُ الْعَفَافَ

“Tiga golongan yang Allah menetapkan atas diri-Nya untuk membantu mereka: Orang yang berjihad pada jalan Allah, hamba yang mukatab yang ingin membayar harga tebusannya dan orang yang berkahwin dengan sebab mahu menjaga kehormatan dirinya”

(Riwayat Tirmizi)

Semalam saya ada menonton animasi bertajuk Kimi no Suizou wo Tabetai atau dalam bahasa Inggeris, I Want To Eat Your Pancreas, adaptasi daripada novel tulisan Yoru Sumino. Apa yang menarik bagi saya adalah babak apabila Haruki bertanya kepada Sakura apabila melawatnya di hospital, “What does living mean to you?”. Lantas Sakura menjawab bahawa apabila dia boleh berhubung dengan orang lain. Itulah yang memberi makna pada hidupnya, bahawa dia tidak seorang dan berhubung bersama orang lain dengan baik. Ini mengingatkan saya pada kajian Robert Waldinger berkenaan kebahagiaan seseorang dalam hidup adalah bergantung pada hubungannya dengan insan-insan lain.

Sebelum ingin berpasangan, ada baiknya tiap dari kita tepuk dada dan tanya diri kita kembali apa yang sebenarnya kita mahukan dalam hidup dan apa pandangan kita tentang hidup. Kerana berdasarkan hadis di atas ini, Allah akan membantu mereka yang ikhlas untuk berkahwin hidup berpasangan. Bercinta bertahun-tahun pun jika tiada perancangan untuk menghalalkan hubungan, lebih baik tidak perlu untuk dimulakan pun hubungan itu. Semoga rencana ini memberi manfaat kepada para pembaca sekalian.

Rujukan tambahan:

1. Animasi bertajuk I Want To Eat Your Pancreas

2. Robert Waldinger – What makes a good life? Lessons from the longest study on happiness

3. Courtney Walsh dan  Lisa Neff dari University of Texas

4. Out of league?

5. Mufti Wilayah – Tanggungjawab Perkahwinan

6. Are You Blocking True Love? Loving Wholeheartedly And Its Importance To Relationships

7. Peribadi tulisan HAMKA

8. Temubual Brene Brown dan Oprah

9. TED-Ed – Why We Love dari Skye C. Cleary

Facebook: Muhammad Baha’uddin Hamizan

Artikel disumbangkan oleh Baha’ untuk The Patriots.


Sistem Satuan Sukatan Berat, Isipadu, Perangkaan, Waktu (Takwim) Dan Ukuran Alam Melayu Pada Zaman Dahulu

Sebelum sistem Metrik dan Imperial yang kita semua guna pakai pada hari ini, Alam Melayu sebagai sebuah pusat perdagangan termahsyur pada zaman itu telah mengenali sebuah sistem satuan yang cukup sistematik merangkumi berat, isipadu, panjang, angka dan waktu. Seringkali kita dimomokkan dengan mentaliti “Melayu tidak mempunyai peradaban sendiri”, atau dalam istilah modennya, BANGSA PLAGIAT (copycat’s race). Dan sikap tidak peduli masyarakat Melayu akan perkara ini sedikit sebanyak memburukkan lagi keadaan. Didalam posting ini akan diterangkan serba sedikit tentang sistem tersebut dengan harapan generasi hari ini Cakna akan sistem pusaka tinggalan nenek moyang mereka pada suatu ketika dahulu.

Untuk isipadu dan berat, ia boleh digambarkan dalam bentuk Mayam, , Pikul, Amas, Busak, Cupak, Gantang, Bungkal, Sukat dan Kunca. Untuk menimbang barang berkaitan barang berasakan bijian, biasanya mereka menggunakan Cupak. 1 cupak berasamaan 650g atau 750ml. 4 cupak bersamaan 1 gantang. Manakala 4 gantang bersamaan 1 Sukat. 1 kunca bersamaan 160 gantang. Bagi menimbang sesuatu berat logam berharga, mereka sering menggunakan Busak, Amas, Mayam dan Bungkal. 1 Busak bersamaan 0. 337g, 1 Amas bersamaan 2. 51g, 1 Mayam bersamaan 3. 37g dan 1 Bungkal bersamaan 60. 48 kg. Pada zaman dahulu, Amas acapkali digunakan untuk mengetahui nilai hasil tuaian, nilai sawah, nilai hantaran serta untuk perbelanjaan mengerjakan haji. Di wilayah sumatera khususnya wilayah Aceh dan Minangkabau mereka masih lagi menggunakan sistem ini bagi menilai sebuah hasil tuaian dan nilai hantaran.

Bagi sistem perangkaan pula, sebelum ‘Ribu’ diguna pakai secara meluas, ’Laksa’ dan ‘Keti’ merupakan unit untuk menggambarkan bilangan yang melebihi ratus. Dan terima kasih kepada pengaruh benua kecil India yang menyebarkan sistem angka ini, ia amat memudahkan sesuatu pengiraan dalam jumlah yang amat besar. Laksa digunakan untuk menggambarkan Puluh Ribu, manakala Keti pula untuk Ratus Ribu. Apa yang menariknya, di India mereka masih lagi menggunakan sistem namun dengan beberapa perbezaan. Jika kita dengan Laksa dan Keti-nya, mereka pula dengan istilah ‘Lakh’ dan ‘Crore’. Bagi penggemar filem Hindustan, ayat ini sudah menjadi kebiasaan pada mereka. Lakh digambarkan sebagai ratus ribu (1, 00, 000) dan Crore pula untuk puluh juta (1, 00, 00, 000). 1 Crore bersamaan 100 Lakh. Dan tak lupa juga dengan istilah Likur. Likur adalah nama lain bagi Dua Puluh (20).

Kita beralih pula kepada system Takwim. walaupun ianya tidak sejelas takwim yang digunakan oleh tamadun utama dunia, namun ia membuktikan bahawa masyarakat dahulu kala sudah mengenali sistem bagi menggambarkan dekad dan abad. Cuma mereka mengenalinya bukan dalam bentuk 10 mahupun 100 tahun. Mereka menggunakan sebuah sistem yang bernama ‘Daur’. Daur terbahagi kepada dua ; Daur kecil untuk Dekad, mengandungi 8 tahun bagi setiap pusingan dekad. Dan Daur Besar mengandungi 120 tahun atau 15 Daur kecil.  Dan Daur Kecil menggunakan abjad Jawi bagi menggambarkan sebuah kitaran sesebuah tempoh tersebut  ; Alif, Ha, Jim, Zai, Dal, Ba, Wau dan Dzal. Untuk menggambarkan sesuatu dekad sebagai contoh ; 14 Jamadil-Awal 1439ذ . Di Jawa mereka memanggilnya sebagai sistem Windu. Dan mereka juga mempunyai sistem yang serupa, namun cara penggunaannya amat sukar difahami oleh generasi kini. Dan masyarakat dulu kala juga menjadikan sebuah perkataan sebagai penanda kepada waktu. Subuh Gajah bersamaan 7 a. m, Terangkat Kening untuk 7. 30 a. m, Terampai Jemur untuk 8 a. m, Hulu Dinihari untuk 4 pagi, Parak Siang untuk 3 a. m, Senja Raya bagi 8 p. m. Tiga Tapak Bayang-bayang untuk 2 p. m.

Seterusnya, mari kita menyingkap pula tentang ukuran dan luas. Ada banyak nama, Cuma beberapa sahaja contoh yang boleh diberi. antaranya ialah Relung, Jempa dan Saujana. 1 Relung bersamaan 2, 877. 72 m2 atau 30, 976. 6 kaki persegi. 1 Jempa pula bersamaan 5. 946 m2 atau 64 kaki persegi. 1 Saujana pula bersamaan 9 km. Saujana berasal dari sebuah ayat Sanskrit iaitu Yojana.

Secara kesimpulannya, kita mempunyai banyak unit satuan yang boleh kita guna pakai. Namun kerana tiada badan berkenaan yang membuat satu stardarnisasi dan kesungguhan pihak berkenaan merencatkan usaha tersebut. Dan Stigma masyarakat masih sangsi akan ketepatan unit satuan ini sedikit sebanyak menyukarkan ia diguna pakai secara meluas. Jikalau Bangsa Thai berbangga menggunakan istilah Rai dalam ukurannya, Bangsa Korea (secara amnya) menjadikan Pyeong sebagai salah satu unit ukuran arus perdana, Orang Jawa yang masih lagi menjadikan Kalendar Primbon sebagai rujukan sebelum sebarang istiadat berlangsung dan man masyarakat Batak tidak segan silu mengekalkan Porhalaan mereka yang mengandungi nama bulan, hari dan jam sebagai medium untuk melihat waktu, mengapa pula kita tidak melakukan perkara yang sama?Andaikata kita terus berasa sangsi akan sistem tersebut, tidak mustahil nama satuan tersebut akan lenyap ditelan zaman. Dan janganlah kalian tangisi akan kehilangan sebuah khazanah yang sangat bernilai itu kerana kesalahan sendiri.

Artikel dikirimkan oleh Mahkota Sakti untuk The Patriots.


Benua Yang Pernah Hilang Ditemui Di Bawah Eropah

Peta
dunia pada 240 juta tahun yang lalu sangat berbeza. Benua-benua pada zaman kini
pernah bergabung menjadi sebuah benua gergasi yang dikenali sebagai “Pangea”.
Kemudiannya, Pangea berpecah menjadi dua bahagian – di utara dikenali sebagai
“Laurasia” dan di selatan dikenali sebagai “Gondwana”. Laurasia membentuk benua
Eropah, Asia dan Amerika utara. Gondwana berpecah pula menjadi Afrika,
Antartika, Amerika Selatan dan Australia.

Kini,
saintis telah menemui benua kelima yang lahir dari Gondwana yang dinamakan
sebagai “Greater Adria”. Kajian mereka menunjukkan daya geologi telah
menyebabkan daratan bersaiz Greenland tertimbus di bawah Eropah sejak antara
120 juta hingga 100 juta tahun yang lalu. Pada awalnya, hanya separuh daripada
benua tersebut yang tenggelam. Apabila benua tersebut bergerak hingga ke mantel
Bumi (lapisan dalam planet), permukaan benua tersebut terkupas lalu membentuk
gunung-ganan di 30 negara Eropah.

Dalam
usaha untuk menyingkap sejarah Greater Adria, saintis mengambil masa sedekad
untuk mengumpul data daripada pelbagai negara di seluruh Eropah, Afrika utara
dan Asia barat. Magnet yang terhasil di kerak Bumi secara semulajadi telah
membantu saintis untuk menjejak pergerakan plat tektonik yang berumur 240 juta
tahun. Apabila lava panas menyejuk di sempadan antara dua pergerakan plat, lava
tersebut telah memerangkap batu-batu yang mengandungi mineral magnet yang
sejajar dengan medan magnet Bumi pada ketika itu.

Saintis
mengkaji batuan magnet tersebut di 2,300 lokasi purba di seluruh kawasan
Mediterranean. Kemudian, mereka gunakan data yang diperolehi untuk menghasilkan
simulasi pergerakan plat tektonik Bumi pada waktu sebelum, ketika dan selepas
Great Adria menuju ke mantel Bumi. Saintis mendapati bahawa benua tersembunyi
itu berpecah dari benua Afrika 220 juta tahun yang lalu. Kemudian, ia berpecah
daripada Semenanjung Iberia 40 juta tahun kemudiannya.

Pada masa itu, Adria mungkin kelihatan seperti Zealandia – benua kecil yang terdiri daripada New Zealand Utara dan Selatan. Kemudian, antara 120 juta dan 100 juta tahun yang lalu, proses tolak-menolak antara plat tektonik telah memaksa Adria menuju ke lapisan dalam Bumi yang terletak di bawah selatan Eropah. Saintis juga mendapati, terdapat pecahan dari Adrian yang telah menjadi sebahagian daripada Itali seperti Turin dan Venice.

RUJUKAN:


Hari Raya Aidiladha Semasa Era Uthmaniyyah

Hari Perayaan Aidiladha atau Hari Raya Qurban, disebut sebagai Qurban Bayram di Turki, perayaan ini merupakan perayaan kedua yang terpenting selepas Ramadan Bayram atau Hari Perayaan Aidilfitri dalam Dunia Islam.

Perayaan keagamaan ini disambut sempena memperingati kebesaran jiwa dan kesediaan Nabi Ibrahim Alayhisalam untuk mengorbankan anaknya sendiri sebagai lambang kepatuhan baginda terhadap perintah Allah S.W.T.

Nabi Ibrahim telah bersumpah bahawa jika Allah mengurniakan baginda dengan seorang anak lelaki, baginda rela mengorbankannya pada bila-bila masa sahaja demi Tuhan.

Setelah Allah memperkenankan hasratnya untuk mempunyai seorang anak lelaki yang diberi nama Ismail, Allah mengingatkan kembali baginda akan nazarnya dahulu melalui mimpi.

Sebagai seorang anak yang soleh dan taat pada ajarannya, Ismail dan bapaya bersetuju untuk menunaikan sumpah ini walaupun ketika itu Syaitan sedang berusaha untuk menghalang mereka.

Atas dasar kesediaannya untuk mengorbankan anaknya, Nabi Ibrahim jelas telah menonjolkan ketaatannya kepada Allah, lalu baginda menerima khabar yang gembira.

Ketika memasak beberapa anggota bahagian biri-biri yang dikorbankan, Nabi Ibrahim dan keluarganya juga turut membahagikan beberapa bahagian kepada orang-orang miskin. Inilah sebabnya mengapa umat Islam secara tradisinya akan mengorbankan haiwan semasa Aidiladha dan ini juga menjelaskan mengapa perayaan ini juga disebut sebagai Hari Raya Korban.

Seekor biri-biri jantan dihantar kepadanya dari syurga, maka Allah telah memberikan ganjaran sebesar dunia kepada Nabi Ibrahim a.s. dengan tidak lagi perlu mengorbankan anaknya tetapi baginda mengorbankan biri-biri jantan yang dikirim kepadanya.

Sambutan upacara khusus biasanya diadakan di istana Uthmaniyyah dan di kalangan orang ramai pada hari perayaan mengikut kalendar Islam, ia mendapat tempat yang penting dalam kehidupan dan budaya orang Turki Uthmaniyyah.

Walaupun kita sedang menyambut Aidiladha hari ini, tidak salah rasanya jika kita ketahui sedikit sebanyak tentang bagaimana perayaan ini yang dipanggil ‘Qurban Bayram’ disambut semasa era pemerintahan Empayar Uthmaniyyah.

Di istana, majlis sambutan hari raya dilakukan bersama dengan sultan, ia dikenali sebagai “muayede alayı,” yang bermaksud “pemeriksaan rejimen”. Ia menjadi upacara terpenting di istana Uthmaniyyah selepas upacara cülus, upacara yang menandakan peralihan takhta Sultan.

Upacara-upacara yang melibatkan perayaan agama Islam tidak hanya penting dari segi keagamaan dalam Empayar Uthmaniyyah. Ia juga adalah amat penting bagi menzahirkan kemegahan dan kehebatan dinasti Uthmaniyyah.

Ini kerana, dalam dunia Islam, keberkesanan suatu pemerintahan itu diukur bukan hanya melalui kekuatan ketenteraan atau puncak sempadan kekuasaan yang luas semata-mata tetapi menayangkan kebesaran mereka melalui upacara gilang gemilang di istana yang megah juga merupakan aspek penting mengekalkan hegemoni kuasa mereka dalam dunia Islam.

Dalam Empayar Uthmaniyyah, prosedur dan protokol upacara rasmi ditentukan oleh kerangka kod Fatih Kanunnamesi (Kod Perundangan Mehmet Fatih), dan aturan ini berlanjutan untuk satu jangka waktu yang lama dengan sedikit perubahan.

Upacara perayaan Qurban Bayram umumnya diadakan di Istana Topkapı hingga pertengahan abad ke-19, dan di Dewan Besar Upacara di pusat Istana Dolmabahçe pada tahun 1867, kecuali hanya dua upacara yang diadakan di Istana Yıldız pada zaman pemerintahan Sultan Abdülhamid II.

Sultan sendiri yang memilih masjid untuk digunakan bagi tujuan solat sunat perayaan Aidilfitri atau Aidiladha, kebiasaannya mereka hanya akan memilih samada bersolat di Hagia Sophia ataupun Masjid Biru. Sudah menjadi kebiasaan bagi sultan untuk menunaikan solat subuh pada hari raya pertama di Dewan Relik yang menempatkan khazanah peninggalan suci milik Nabi Muhammad S.A.W.

Sehari sebelum perayaan, iaitu hari yang dikenali sebagai Hari Arafah, upacara biasa diadakan di Halaman Kedua istana. Pada waktu itu, takhta sultan dibawa ke Gerbang Kejujuran, yang membuka jalan ke Arz Odası, iaitu tempat di mana sultan akan bertemu para pegawai tertinggi untuk saling bertukar salam dan ucapan perayaan.

Haiwan seperti biri-biri yang disediakan untuk sultan diberi makanan khas dan dibawa oleh pegawai yang berpakaian khas semasa Qurban Bayram. Daging haiwan yang dikorbankan akan dikirim ke madrasah, atau sekolah, dan kepada mereka yang memerlukan.

Sultan kemudian berangkat ke masjid dengan menaiki kereta kuda mewah sebelum menunaikan solat hari raya. Tiada apa-apa pun yang dapat dibandingkan dengan kemegahan seorang Sultan ketika menaiki kudanya itu. Tali kuda dihiasi dengan emas, mutiara dan permata. Selepas selesai solat, perayaan akan dimulakan di Pintu Gerbang Kegembiraan.

Hari-hari perayaan juga turut diisytiharkan sebagai hari cuti di Empayar Uthmaniyyah. Sebelum hari raya menjelang tiba, para pegawai tentera dan penjawat awam akan diberikan bonus gaji. Semasa sambutan perayaan pula, anggota-anggota tentera akan diberikan barangan seperti gula, kambing, halva, salad dan baklava sementara anggota polis diberi satu set Fez polis.

Hadiah turut diberikan kepada para ulama dan imam-imam di masjid-masjid besar seperti Hagia Sophia, Masjid Biru, Masjid Süleymaniye dan Masjid Fatih.

Pada hari pertama perayaan, halva diagihkan kepada para tahanan di penjara. Sebahagian tahanan yang telah menjalani dua pertiga daripada hukuman mereka berpeluang diberi pengampunan semasa hari perayaan tersebut.

Falsafah di sebalik hari-hari perayaan Islam di Turki hampir serupa saja dengan budaya-budaya Islam di negara lain, kerana sejak dari dahulu hingga sekarang masih lagi diterjemahkan sebagai konsep perkongsian rezeki diantara golongan yang berkemampuan dengan orang yang tidak mampu.

Dari setiap haiwan yang telah dikorbankan, anda boleh menyimpan seperempat dagingnya. Selebihnya daging yang harus anda berikan kepada sekurang-kurangnya tujuh orang.

Satu lagi perkara yang menjadi kebiasaan dan pasti akan dilakukan pada hari perayaan Islam di mana-mana negara adalah menziarahi pusara ahli keluarga.

Namun menjadi satu kebiasaan bagi orang Turki adalah mereka lazimnya akan menziarah perkuburan sehari sebelum hari raya memandangkan terdapat sedikit pergeseran pendapat di kalangan ulamak berkenaan hukum menziarah kubur pada hari raya, ia kerana Rasulullah S.A.W. tidak menggalakkan kita bersedih semasa menyambut hari raya Aidilfitri atau Aidiladha.

Dan sudah tentulah aktiviti paling digemari adalah mengunjungi sanak saudara atau orang yang tersayang. Tidak pastilah pula samada wujudkah budaya memberi duit raya atau “ang pau” dikalangan masyarakat Muslim selain Malaysia.

Walaubagaimana pun, budaya memberi duit raya dalam sampul dalam tradisi Melayu adalah dikatakan dipengaruhi daripada tradisi memberi Ang Pau semasa sambutan Tahun Baru Cina.

RUJUKAN:


Retorik – Kerana Kurangnya Pathos Dalam Diri Dr Kamarul

Sambung cerita pasal retorik. Sudah sudah, jangan bergaduh pasal forum tu lagi. Ni teman nak ambil kesempatan berkongsi ilmu pasal retorik.

Bukan teman perasan, tapi “feedback” yang selalu teman dapat ialah “kenapa tulisan Ayman sedap dibaca? Selain bahasanya yang mudah, gaya penulisannya juga buat orang ketagihan”.

Sebenarnya tiada apa rahsia pun, tapi macam teman kata, teman pernah mendalami ilmu retorik, jadi sampai sekarang pun teman banyak menerapkan “rhetorical devices” (alat retorik) dalam penulisan dan pengucapan.

Alat-alat retorik ni umpama perisa. Ia adalah untuk “menyedapkan” penulisan dan lebih penting mewujudkan “Pathos”. Ya, siakap stim tanpa perisa pun boleh dimakan juga, tapi macam mana pun tak boleh lawan siakap tiga rasa. Tanpa alat-alat retorik, penulisan kita sekadar persembahan fakta dan hujjah yang “plain”, “dry” dan “boring”. Ada Logos, ada Ethos, tapi tiada Pathos. Kalau tulis tesis tak apa lah setakat Logos, tapi kalau tulis untuk tatapan orang awam, ketiadaan Pathos akan menyebabkan orang ramai kurang berminat dengan tulisan kita.

Alat-alat retorik ni banyak. Ada “hyperbole”, “understatement”, “litotes”, “antithesis”, “hypophora”, “rhetorical question”, “procatalepsis”, “distinctio”, “simile”, “metaphor” dan banyak lagi. Nama pelik-pelik semua sebab ilmu retorik berasal dari Yunani (Greece) dan Rom. Nak cerita satu-satu memang tak sempat lah. Boleh cari buku-buku pasal retorik seperti “Writing with Clarity and Style: A Guide to Rhetorical Devices for Contemporary Writers” (Robert A. Harris) dan “Rhetorical Devices: A Handbook and Activities for Student Writers” (Brendan McGuigan).

Cuba kome perhatikan post-post teman. Ada alat-alat retorik tertentu yang teman suka guna. Antaranya “hypophora” (sendiri tanya, sendiri jawab). Dalam post teman pasal krisis Korea Utara yang tular dulu, teman menulis “Adakah Malaysia berhak untuk mengisytiharkan Duta Korea sebagai persona non grata? Ada.” Kenapa teman sendiri tanya sendiri jawab? Sebabnya untuk “reinforce” (menguatkan) point teman, supaya benda itu melekat kat otak khalayak. Itulah fungsi retorik. Ia lebih membangkitkan Pathos berbanding point yang “straightforward”.

Pastu dalam satu lagi post teman menulis “Tidak perlu kepercayaan mistik. Tidak perlu Nostradamus”. Kenapa teman tak straightforward je tulis “tidak perlu kepercayaan mistik dan Nostradamus”? Sebab itu merupakan alat retorik “parallelism” atau “repetition”. Ni yang ahli politik paling suka guna. Dalam ucapan Winston Churchill ada: “WE SHALL go to the end, WE SHALL fight on the beaches … WE SHALL fight in the hills, WE SHALL never surrender.” John F. Kennedy pun pernah pakai: “we shall pay ANY price, bear ANY burden, meet ANY hardship, support ANY friend, oppose ANY foe, in order to assure the survival and the success of liberty”.

Malcolm X pun guna taktik tersebut dalam ucapan “The Ballot or the Bullet” (1964). Beliau memerli seterunya, Martin Luther King yang melancarkan kempen protes “sit-in”: “It’s not so good to refer to what you’re going to do as a sit-in. An old woman CAN SIT. An old man CAN SIT. A chump CAN SIT. A coward CAN SIT. Anything CAN SIT. You and I been sitting long enough and it is time for us to start standing”. Obama pun guna dalam ucapan pelantikannya: “FOR US, they packed up their few worldly possessions… FOR US, they toiled in sweatshops… FOR US, they fought and died…” Masa mengucap tu kena memberi penekanan kepada pengulangan terakhir perkataan tersebut, baru rasa “punch” tu sampai.

Kalau lihat pada cara penyampaian Dr. Kamarul, beliau kurang memberi perhatian kepada aspek retorik, ini menyebabkan orang tak minat langsung dengan hujah beliau. “Facts and figures” yang melambak sedikit mengganggu keupayaan orang ramai untuk “menangkap” mesej beliau, menjadikan orang ramai lebih memberi perhatian kepada perkara-perkara trivia seperti cara beliau duduk, cara beliau tunduk, gimik kehadiran subjek perbincangan (kehadiran sosok yang dibincang sebenarnya sedikit pun tidak “disprove” atau “refute” hujah-hujah beliau) dan sebagainya.

Kalau dibandingkan, Dr. Muhammed Abdul Khalid lebih mantap dari segi retorik. Dalam wawancara Dr. MAK yang tular dahulu, cara beliau menyampaikan sesuatu adalah sebegini: “Kejatuhan harga ringgit. Against Thailand kita jatuh. Against Filipina kita jatuh. Against Bangladesh kita jatuh”. Kenapa tak terus buat ayat “Against Thailand, Filipina dan Bangladesh kita jatuh”? Sebab ayat yang straightforward tak akan mampu mencipta “resonance” di kalangan khalayak. Itulah beza orang yang tahu retorik dan tak tahu retorik.

Satu lagi yang teman suka ialah apabila Dr. MAK berkata “Sikap? Sikap nak ubah macam mana lagi? Siang kerja, malam bawa Uber. Keluaq tak ada kerja, juai nasi lemak. Sikap bagus ke sikap tak bagus?” Di sini ada unsur “rhetorical question” (tanya soalan yang tak memerlukan jawapan daripada khalayak) dan “parallelism and contrast” (memperbandingkan seorang yang kerja siang bawa Uber dan seorang yang tak kerja tapi jual nasi lemak untuk menggambarkan point yang sama). Melalui gabungan Logos, Ethos dan Pathos, mesej Dr. MAK menjadi lebih “powerful” dan “resonant” pada indera khalayak kerana ia mewujudkan “gambaran” dalam minda khalayak.

Jadi di era lambakan maklumat ini, ilmu retorik akan membantu kita membina gaya (“style”) yang tersendiri supaya orang dengar kita cakap. Tapi kita kena memastikan ada keseimbangan antara ketiga-tiga Logos, Ethos dan Pathos. Kalau terlalu fokus pada Pathos saja akan jadi “loyar buruk”, “kaki debat” dan “populis”. Kita tak mau jadi macam itu. Kita mau jadi orang yang boleh memberi pencerahan kepada orang awam, boleh meningkatkan pemahaman masyarakat dan sebagainya.

(Tengok, teman bagi ilmu free je, tak ada pun buat kelas rahsia bapak menular atau bengkel menulis dengan keras)


Tora Tora Tora Yang Menghancurkan Pearl Harbour

Pulau Hawaii merupakan kepulauan yang asing daripada 130 buah pulau yang lain. Dalam konteks ini, Pulau Hawaii terletak lebih daripada 1500 batu daripada Lautan Pasifik. Pada masa yang sama, di Kepulauan Hawaii juga terdapat satu suku kaum yang dikenali sebagai Kapu. Pulau Hawaii merupakan lokasi terletaknya pangkalan tentera Amerika Syarikat yang dikenali sebagai Pearl Harbor.

Sehubungan dengan itu, Kapal Arizona merupakan kapal perang yang menjadi kemegahan Amerika Syarikat.  Arizona merupakan kapal perang yang canggih pada zamannya. Hal ini dikatakan demikian kerana, Arizona dilengkapi dengan meriam , boleh memuatkan bilangan tentera yang ramai dan memiliki kelajuan yang tinggi.

Serangan Jepun ke atas Pearl Harbor

Serangan tentera udara Jepun ke atas pangkalan tentera Amerika Syarikat Pearl Harbor bermula pada pukul 7:56 minit pagi pada 7 Disember tahun 1941. Dalam konteks ini, serangan ini diketuai oleh Kapten Fuchida yang merupakan juruterbang terbaik Jepun dengan kod serangan “ Tora,Tora,Tora” menjelaskan kepada para tenteranya bahawa operasi Z telah dimulakan di Pearl Harbor yang merupakan serangan kejutan ke atas pangkalan tentera Amerika Syarikat di Pearl Harbor.

Dalam hal ini, tentera udara Jepun telah melalui ruang udara Pearl Harbor. Sasaran mereka ialah untuk memusnahkan angkatan laut Amerika Syarikat yang terletak di Pelabuhan Pearl Habour.  Hal ini menyebabkan 5 buah kapal perang Amerika Syarikat telah terkena serangan.

Pesawat-pesawat Jepun semakin mara secara berkumpulan selepas beberapa minit setelah bermulanya serangan. Setelah dibom secara berterusan maka 2 buah kapal perang Amerika Syarikat telah berjaya dikaramkan oleh pesawat-pesawat Jepun.

Pada jam 8:35 minit pagi 2 buah lagi kapal perang Amerika Syarikat telah terbalik dan 2 buah lagi mengalami kerosakan yang amat teruk.  Kemudiannya, kapal perang ke -7 yang dikenali sebagai Nevada yang sedang bergerak juga telah diserang dan menyebabkan kapal tersebut terpaksa berlabuh.

Seterusnya pesawat Jepun yang dikenali sebagai “zero” telah melakukan serangan terhadap pesawat Amerika Syarikat di ruang udara Pearl Harbor. Dalam kejadian yang sama sekumpulan pesawat Jepun telah menembak balai-balai dan pesawat-pesawat yang tidak dipandu berdekatan perlabuhan Pearl Harbor.

Kenapa serangan dilakukan pada hari Ahad ?

Yamamoto merancang serangan ini secara teliti iaitu memiliki badan penyiasat bagi mengetahui keadaan sebenar di Pearl Harbor. Dalam hal ini, menurut laporan perisikan maklumat menyatakan bahawa lazimnya pada hari ahad ramai orang Amerika menghabiskan masa hujung minggu mereka di perlabuhan Pearl Harbor dan hari ahad juga merupakan hari cuti bagi para tentera Angkatan Laut Amerika Syarikat.

Hal ini menyebabkan mereka tidak bersedia bagi menghadapi serangan. Pada masa yang sama , pihak Jepun juga berpendapat Bahawa Amerika Syarikat merupakan sebauh negara yang mencari kenikmatan dan tidak berani menangung korban yang tinggi.

Serangan awal sebenarnya bermula di Teluk Bantan yang terletak di uatara Pulau Kurle dan mereka bertolak lebih awal iaitu 26 November 1941. Mereka juga mengisi minyak selepas beberapa hari dalam perjalanan. Craig Nelson dalam bukunya Pearl Harbor From Infarmy to Greatness beliau menyatakan bahawa:

“ At 0830, Nagumo’s Kido Butai finished her last refuelling,left her
slow moving oilers behind ,and began ratcheting up to a full speed bore
straight south toward Oahu,her tombstone gray the flag of a bloodred sun”

Gelombang pertama Angkatan Udara Jepun setelah itu tiba di Hawaii dan melakukan serangan terhadap pangkalan tentera Amerika Syarikat Pearl Harbor serangan yang berlangsung selama 2 jam 15 minit itu telah membawa banyak kemusnahan.

Serangan Jepun terhadap Pearl Harbor telah menyebabkan seramai 2,335
orang Amerika terkorban .Serangan ini telah memberi tamparan yang hebat kepada
Amerika Syarikat kerana jepun mengangu harimau yang sedang tidur. Pada
keesokan harinya pada 8 Disember 1941 Presiden Amerika Syarikat telah menyistiharkan
perang terhadap Jepun. Berikut merupakan teks ucapan Presiden Amerika Syarikat
Franklin D Roosevert dalam menyistiharkan perang terhadap Jepun pada 8 Disember
1941.

“ Yesterday December 7 1941 a date with will infarmy.The United State of
Amerika was deliberately acttacked by naval and air force of the empire Japan.

The United State was peace with that nation and at the solicitation of
Japan was still in conversation with it’s emperior looking toward the
maintanance of peace in the pasific.Indeed, one hour after japanese air
squadrons had commenced bombing in the A,erican Island of Oahu,the Japan
ambossador to the United State and his colleague dilivered to our secretary of
state a formal reply to a recent American massage and while this reply stated
that it seems useless to continue the existing diplomatic negotiations,it
contained no threat ot hint of war or of armrd attact.

The attack yesterday on Hawaii Islands had caused severe damage to
American Naval and military forces .I regret to tell you that very many
American lives here been lost .In Addition American Ships have been reported
torpedoed on the hight seas between San Francisco and Honolulu.

I ask that the congress declare that since the unprovoked and dastardly
acttack by Japan on Sunday December 7 1941, a state of war has existed between
the United State and Japanese Empire”

(Franklin D Roosevert)

Kesan
serangan Pearl Harbor terhadap Jepun

Terdapat beberapa akibat yang perlu ditangung oleh Jepun setelah melancarkan serangan terhadap pangkalan tentera Amerika syarikat Pearl Harbor di Hawaii. Antaranya ialah Amerika Syarikat telah membekukan aset kewangan antarabangsa Jepun. Selain itu, Amerika syarikat juga telah menyekat kemampuan negara Jepun untuk membeli minyak.Apa yang lebih dasyat lagi setelah 4 bulan serangan Pearl Harbor, Tentera Udara Amerika Syarikat telah melancarkan serangan di Bandar Tokyo berhampiran istana Maharaja yang membawa kepada kerosakan.

Namun bergitu, tentera Jepun terus mara menguasai Asia Tenggara kemudiannya mereka terpaksa memerdekakan atau meninggalkan tanah jajahan mereka kerana menghadapi tekanan yang dasyat daripada pihak bersekutu. Pada 6 dan 9 ogos 1945 Hiroshima dan Nagasaki telah digugurkan bom atom oleh Amerika Syarikat yang dikenali Little Boy dan Fat Man. Seterusnya Jepun menyerah kalah kepada pihak bersekutu pada 2 September 1945 di atas sebuah kapal yang dikenali USS Missouri. Sehubungan dengan itu, peristiwa tersebut membawa kepada berakhirnya perang dunia kedua.

Rujukan

Craig Nelson.2016.Pearl Harbor From Infarmy to Greatness.

Britian:The Orion Publishing Group Ltd.

Gilbert,Martin.2009.The Second world war.Blackstone Audio

Warner Gruhl.2007.Imperial Japan’s World War Two 1931-1945.New York:Roulege

Artikel sumbangan Azizan Che Man untuk The Patriots.


Genghis Khan Dan Kehancuran Kota Merv

Kota Baghdad dimusnahkan Hulagu Khan namun bangkit kembali, begitu juga Samarkhand dan Bukhara yang dijarah Genghis Khan sebelumnya.

Namun tidak Merv! Kota ini gagal bangun kembali dan akhirnya ditinggalkan, gersang dimamah waktu, walaupun beberapa percubaan untuk menghidupkannya dilakukan selepas dimusnahkan secara total oleh Tolui atas arahan Genghis Khan.

Tidak banyak diceritakan orang tentang Merv dan kemusnahannya sedangkan ianya adalah kota terpenting kerajaan Islam di Asia Tengah.

Merv Lama (Old Merv) yang asal atau nama lainnya Mary terletak di Selatan Turkmenistan. Manakala Merv yang baru terletak lebih kurang 30km dari tapak asal.

Jika anda ada membaca kisah perjalanan Marco Polo ke China pasti anda tahu akan perhentian beliau di Mary ini.

Benarkah Mary atau Merv ini kota yang hebat? Jika benar, kenapa jarang sekali kita mendengar namanya?

Merv bukanlah sebuah bandar kecil di pinggiran keagungan kerajaan Islam tetapi Merv amat terkenal di zamannya sebagai ‘Berlian di Asia Tengah’ yang punyai masjid dan rumah yang besar dan indah. Kota ini seluas 100km persegi. Air yang dingin dari Sungai Murgab disalurkan melalui saliran air yang sistematik ke seluruh pelusuk kota ini.

10 buah perpustakaannya mengandungi 150,000 naskhah pelbagai jurusan. Ianya koleksi yang terbesar di Asia Tengah! Omar Khayyam pernah bekerja di balai cerapnya di sini.

Abu Muslim mengisytiharkan kekuasaan Abbasiyah di Merv dan masih merupakan pusat pentadbiran Empayar Abbasiyah yang penting selepas Baghdad. Tiada lagi bandar yang lebih penting dari Merv di Wilayah Khorasan ini. Di zaman pemerintahan Seljuk sekitar 1150 Masihi, Merv di anggap sebagai bandar yang terbesar di dunia!

Itulah Merv di zaman kegemilangannya.

Pada Januari 1221, 800 tentera Mongol telah tiba di luar kota Merv namun mereka telah diserang dan 60 orang tentera Mongol ini ditangkap, dimalukan di tengah kota dan akhirnya dibunuh. Ianya dilakukan atas arahan seorang komander Merv yang bernama Mujir Al Mulk.

Mendengar perkhabaran ini, Genghis Khan menjadi begitu marah dan mengarahkan serangan besar-besaran dilakukan dengan diketuai oleh Tolui. Satu persatu perkampungan dan kota kecil di sekitar Merv tumbang dan akhirnya Kota Merv dipenuhi oleh pelarian dari kawasan persekitaran.

Merv hanya mempunyai sekitar 7,000 orang tentera sahaja dan apabila tentera Mongol yang besar tiba di luar kota Merv, penduduknya sudah mengetahui akan nasib yang bakal menimpa mereka, malah ada yang sudah mengenakan pakaian berkabung kematian!

Perlu diingatkan, tentera Mongol bukanlah hanya terdiri daripada nomad-nomad penggila darah yang berpedang dan berlembing. Tentera ini juga disertai oleh tentera yang berpengalaman dalam peperangan taktikal pengepungan kota di China. Malah ada sejarawan yang berpendapat Genghis Khan sudah mempunyai pakar-pakar adunan belerang dan bahan letupan dalam angkatannya.

Selama enam hari tentera Mongol mengepung kota ini dan akhirnya Mujir Al Mulk menyatakan keinginan untuk menyerah. Genghis Khan meminta agar 200 orang terkaya dan paling berpengaruh di Merv dihantar kepadanya untuk disoal siasat. Kemudian tentera Mongol memasuki kota ini dengan megah.

Maka bermulalah episod pembantaian yang menggerunkan!

Selama 4 hari tentera Mongol menggeledah setiap rumah dan mengosongkannya. Kesemua penduduk Merv dihalau ke luar kota, di kawasan yang lapang. Kemudian kota ini dibakar malah kandang kuda pun tidak dibiarkan.

Kesemua buku di 10 perpustakaan hebat ini dibakar. Hanya 400 penduduknya yang berguna untuk Mongol dibiarkan hidup manakala kesemua lelaki, wanita, baik yang tua mahupun bayi dibunuh secara sistematik.

Juvaini mengatakan setiap askar Mongol diperuntukkan seramai 300 hingga 400 orang untuk dikorbankan. Setelah tentera Mongol meninggalkan kota ini, jumlah mayat-mayat ini dihitung selama 13 hari dan ianya berjumlah seramai 1,300,000 orang.

Jumlah ini mungkin agak keterlaluan tapi tidak tersangkal bahawa jutaan yang mati di dalam kempen penjarahan Orang Mongol ini.

Bayangkan jumlah korban jiwa di Merv ditambah dengan jutaan lagi yang maut dibunuh di Nishapur dan Urgench yang jarang juga dibicarakan. Bagaimana pula dengan korban Kota Baghdad di bawah kuasa Hulagu Khan selepas kematian Genghis Khan. Bayangkan juga jutaan yang mati di Samarkhand, Bukhara dan juga bandar-bandar kecil di Herat, Otrar dan lain-lain.

Angka korban dikatakan hingga 3,000,000 orang namun tiada siapa yang pasti tahu jumlahnya yang sebenar.

Kota Merv cuba dihidupkan selepas pemergian tentera Mongol namun diserang beberapa kali. Shigi, seorang pahlawan Mongol beserta dengan angkatan tenteranya dikatakan pernah membunuh sehingga 100,000 orang penduduk Merv dan kemudian datang lagi untuk membunuh puluhan ribu lagi.

Kini Merv hanyalah tinggalan sejarah yang dimamah usia. Masih ada beberapa tinggalan sejarah untuk anda lawati di Merv seperti Makam Sultan Sanjar, Great Kyz Kala dan lain. Di Turkmenistan juga terdapat tinggalan sejarah hebat di Ashgabat dan di Urgench.

Begitulah kisahnya Genghis Khan dan kehancuran mutlak Kota Merv.


5 Fasa Akhir Zaman: Fahaman Hizbut Tahrir

Jika pengkaji Teori Konspirasi di Barat sering memetik ayat-ayat Bible, pengkaji Teori Konspirasi yang beragama Islam pula sering memetik ayat-ayat al-Quran dan Hadis. Walaubagaimanapun, kadangkala golongan ini memetik ayat al-Quran dan Hadis hanya secara zahir terjemahan sahaja sehingga keluar dari konteks sebenar ayat. Kadangkala ianya bercanggah dengan tafsiran para ulama muktabar.

Kebanyakkan orang awam menyangka apabila setiap dakwaan itu dihiasi dengan ayat al-Quran dan Hadis, sudah pasti dakwaan itu benar belaka. Sedangkan, mereka tidak tahu bahawa kebanyakkan ajaran sesat muncul adalah dengan membawa dalil-dalil al-Quran dan Hadis jua. Bukanlah al-Quran dan Hadis itu yang sesat, tetapi tafsiran ke atas dalil itulah yang sesat. Ayat al-Quran dan Hadis walaupun berstatus Sahih mahupun Mutawatir sekalipun, jika ditafsir secara salah dan luar konteks, maka ianya boleh membawa kepada kesesatan.

Tidak salah untuk menjadi peminat mahupun pengkaji Teori Konspirasi. Teori Konspirasi tidaklah 100% salah dan tidak pula 100% benar. Maka masyarakat perlu bijak menapis maklumat agar tidak mengambil maklumat yang salah. Oleh itu, perlunya ada ilmu bagi membezakan maklumat benar dan palsu terutama dalam bab agama. Namun apa yang mengejutkan, ramai peminat Teori Konspirasi pada hari ini mengambil asas doktrin Hizbut Tahrir sebagai salah satu huraian utama dalam memahami realiti dunia semasa.

Ajaran Hizbut Tahrir pada asalnya adalah merupakan sebuah parti politik yang diasaskan oleh Taqiyuddin Nabhani pada tahun 1953. Taqiyuddin Nabhani pada mulanya merupakan seorang ahli Ikhwanul Muslimin dari tahun 1928 sehingga tahun 1953, namun setelah kecewa dengan kepimpinan Ikhwanul Muslimin, dia bertindak keluar dari Ikhwanul Muslimin malah ingin menentangnya lalu mendirikan Parti Hizbut Tahrir.

Negara-negara Islam seperti Arab Saudi, Algeria, Bahrain, Comoros, Djibouti, Iraq, Jordan, Kuwait, Libya, Mauritania, Mesir, Morocco, Oman, Pakistan, Palestin, Qatar, Somalia, Sudan, Turki, Tunisia dan Syria telah menolak bahkan mengharamkan Hizbut Tahrir. Setelah beberapa negara menghalau tokoh-tokoh Hizbut Tahrir, mereka lari ke Britain dan menubuhkan pusat gerakan baharu di sana kerana lebih bebas untuk bergerak.

Di Britain, mereka merekrut para pelajar Islam yang datang ke sana untuk menyebarkan fahaman di negara masing-masing. Di Nusantara, Hizbut Tahrir mula bertapak kukuh di Indonesia dengan nama Hizbut Tahrir Indonesia (HTI) pada tahun 1986. Kemudian, Hizbut Tahrir mula menjalar menubuhkan komuniti di Malaysia dengan nama Hizbut Tahrir Malaysia (HTM) sekitar tahun 1996. Namun, Hizbut Tahrir Malaysia bukanlah sebuah pertubuhan yang berdaftar secara sah. Hizbut Tahrir Indonesia pula telah dibubarkan pada tahun 2017 dan diharamkan gerakannya oleh kerajaan Indonesia dengan fatwa para ulama di sana.

Penulis enggan menghukumi Hizbut Tahrir kerana bukanlah berautoriti dalam hal ini, tetapi penulis merujuk fatwa dari beberapa Jabatan Mufti atau Majlis Agama Islam Negeri yang bernaung dibawah kuasa Sultan sebagai Ulil Amri agar para pembaca dapat nilai sendiri. Jabatan Mufti atau Majlis Agama Islam Negeri telah mengeluarkan fatwa pengharaman terhadap Hizbut Tahrir sebagai sesat dan menyeleweng kerana Hizbut Tahrir mirip Muktazilah pada akidah dan Khawarij pada politik. Menurut kajian terperinci Jabatan Mufti atau Majlis Agama Islam Negeri, antara penyelewengan Hizbut Tahrir yang terdapat dalam kitab mereka sendiri adalah seperti berikut :-

1) Menolak Qadha dan Qadar
2) Menolak adanya Azab Kubur
3) Menyamakan Allah dengan makhluk
4) Menafikan adanya ulama Salaf yang melakukan Tafsir Takwil
5) Para Nabi maksum hanya setelah dilantik
6) Semua orang bebas berijtihad
7) Menuduh umat Islam sesat dan Demokrasi adalah kufur

Ajaran Hizbut Tahrir yang paling popular tersebar dalam pemikiran masyarakat tanpa disedari adalah tentang isu “Khalifah”. Pengasas Hizbut Tahrir iaitu Taqiyuddin Nabhani di dalam bukunya “Daulah Islamiyyah” menjadikan hadis riwayat Imam Ahmad dari Huzaifah al-Yamani sebagai asas doktrin ajarannya. Menurut Hizbut Tahrir, dunia akhir zaman terbahagi kepada lima fasa iaitu :-

Doktrin ini mula tersebar melalui sebuah klip video Teori Konspirasi di Youtube serta ditulis di dalam blog-blog berbahasa Indonesia. Penceramah-penceramah Teori Konspirasi dari Indonesia kerap menyebar luaskan fahaman ini. Segala maklumat yang bersumber dari blog dan video dari Indonesia ini di “copy and paste” setelah diterjemah ke dalam bahasa Melayu. Doktrin “5 Fasa Akhir Zaman” Hizbut Tahrir yang dahulunya hanyalah ditulis di blog-blog, kini dikutip, dihurai dan diangkat oleh ramai penceramah di dalam Youtube bahkan dalam rancangan television popular.

Para ulama Hadis Ahlus Sunnah Wal Jamaah tidak mensyarah dan menafsir hadis tersebut sepertimana yang dibawa oleh Hizbut Tahrir. Para ulama tidak pernah membahagikan akhir zaman kepada 5 fasa. Hadis ini bukanlah mengenai kedatangan Imam Mahdi. Menurut Imam Ahmad bin Hanbal yang meriwayatkan hadis ini, beliau mensyarahkan bahawa yang dimaksudkan dalam hadis ini ialah Khalifah Umar Abdul Aziz. Para ulama hadis lain yang sepakat dengan Imam Ahmad bin Hanbal antaranya ialah Imam al-Bazzar, Imam Abu Daud at-Thayalisi, Imam Abu Nuaim al-Asfihani, Imam al-Baihaqi, Imam Ibn Rejab al-Hanbali dan Imam Jalaluddin as-Suyuthi.

Bahkan, datuk kepada pengasas Hizbut Tahrir, iaitu Syeikh Yusuf Nabhani, seorang ulama besar Palestin yang dilantik sebagai Qadhi Beirut oleh Khilafah Uthmaniyyah di zaman mutaakhirin sendiri pun menolak fahaman cucunya itu terhadap tafsiran hadis “khilafah ala minhaj nubuwwah” ini. Syeikh Yusuf Nabhani dalam kitabnya Hujjatullah ala al-Alamin fi Mukjizat Sayyidil Mursalin menyatakan bahawa yang dimaksudkan dalam hadis tersebut ialah Khalifah Umar Abdul Aziz.

Doktrin Hizbut Tahrir di Malaysia aktif disebarkan melalui penyebaran risalah setiap kali selepas solat Jumaat di masjid, flashmob, demonstrasi, media sosial, blog dan video di Youtube. Hizbut Tahrir juga giat menyelinap masuk ke institusi-institusi pendidikan terutama sekali melalui aktiviti usrah Muslimat dengan membawa tajuk catchy seperti:

“Perkasakan Wanita Menuju Kebangkitan Khalifah” dan sebagainya. Hizbut Tahrir sememangnya sering menggunakan sentimen slogan “Khilafah Islam”, “Tegakkan Hukum Syariat”, “Tentera Imam Mahdi” dan “Panji Hitam Dari Timur” sehingga mereka menjadikan bendera putih berkalimah Syahadah (al-Liwa) serta panji hitam berkalimah Syahadah (ar-Rayah) sebagai identiti mereka.

Hizbut Tahrir seringkali mencabar pihak autoriti seperti Majlis Agama Negeri yang bernaung dibawah kuasa Sultan selaku Ulil Amri di mahkamah atas tuduhan memfitnah kumpulan mereka dan bersikap berat sebelah dalam mengeluarkan fatwa. Namun setakat ini, Hizbut Tahrir masih lagi gagal memenangi kes-kes ini di mahkamah bagi membuktikan tuduhan mereka ke atas pihak Jabatan Mufti atau Majlis Agama Islam Negeri.

* Sebarang perkongsian maklumat atau sesi soal jawab, sila follow penulis di : https://instagram.com/khairiasyraf_17

RUJUKAN :
1) Fatwa Negeri Pahang
http://mufti.pahang.gov.my/index.php/perkhidmatan/bahagian-fatwa/keputusan-fatwa/26-keputusan-fatwa-2009/100-kedudukan-hizb-al-tahrir-di-malaysia

2) Fatwa Negeri Selangor
http://www.muftiselangor.gov.my/awam/fatwa/fatwa-terkini/442-fatwa-dasar-pengurusanagihan-manfaat-sewaan-perbadanan-wakaf-selangor-pws-3

3) Fatwa Negeri Sembilan
https://www.muftins.gov.my/index.php/arkib2/himpunan-fatwa/171-keputusan-mesyuarat-fatwa/919-fatwa-berkaitan-dengan-fahaman-dan-ajaran-hizbut-tahrir

4) Fatwa Negeri Sabah
http://e-smaf.islam.gov.my/e-smaf/index.php/main/mainv1/fatwa/pr/15863

5) Fatwa Wilayah Persekutuan
http://e-smaf.islam.gov.my/e-smaf/

6) Fatwa Pulau Pinang
http://e-smaf.islam.gov.my/e-smaf/

7) Fatwa Johor
– https://jainj.johor.gov.my/lain2info/AJARANSESAT.pdf
– https://www.sinarharian.com.my/article/23914/EDISI/Johor/Polis-bantu-JAINJ-serbu-program-Hizbut-Tahrir

8- Pengharaman Hizbut Tahrir di Indonesia
https://www.hmetro.com.my/global/2017/07/246027/indonesia-haramkan-hizbut-tahrir


Sahabat-Sahabat Nabi Yang Terkorban Kerana Wabak Amwas

Kemunculan wabak virus bukanlah perkara yang baru. Sejak beribu-ribu tahun yang lalu, pelbagai jenis pandemik pernah muncul di dalam lipatan sejarah dunia melalui pelbagai tamadun.

Salah satunya terjadi pada abad ke-6, iaitu tahun 18 Hijriah / 639 Masihi, semasa pemerintahan Umar bin Khattab r.a. Wabak ini diberi gelaran sebagai Wabak atau Ta’un Amwas kerana permulaannya ia merebak di Amwas, sebuah kawasan di antara Ramla dan Baitul Maqdis di Palestin.

Wabak Amwas (ta’un Amwas dalam bahasa Arab) mungkin merupakan sejenis wabak bubonic, walaupun sumbernya tidak menjelaskan mengenai gejala penyakit tertentu. Ini adalah wabak kedua yang dicatatkan sepanjang ketamadunan Islam, yang bermula pada tahun 620-an, dan yang pertama melanda umat Islam secara langsung.

Ia berkemungkinan adalah kemunculan semula wabak Justinian, yang berasal dari Pelusium (dekat Suez moden) pada tahun 541 CE dan menyebar ke barat di Alexandria dan timur ke Palestin sebelum sampai ke ibu kota Byzantium, Konstantinopel pada tahun 541–542 dan menimpa seluruh Eropah dan Empayar Sassanid seperti yang dinyatakan oleh sejarawan Byzantine Procopius.

Penularan wabak Justinian berulang dalam sekurang-kurangnya sembilan hingga dua belas kitaran sepanjang pertengahan abad ke-6 dan abad ke-7.

Kira-kira puluhan ribu umat Islam (para sarjana berbeza pendapat dari segi jumlah yang tepat) meninggal dunia kerana wabak Amwas ini, termasuklah para sahabat. Beberapa sahabat Nabi yang wafat kerana wabak ini adalah:

SUHAIL BIN AMR AL-AMIRI

Suhail bin Amr merupakan jurucakap dan pegawai kaum Quraisy. Sebelum memeluk Islam, beliau antara yang paling lantang menentang dakwah Nabi Muhammad S.A.W., Sahabat Nabi ini diberi nama panggilan sebagai Abu Yazid hanya setelah beliau memeluk Islam ketika Pembukaan Kota Mekah pada tahun 8 Hijriah.

Ketika zaman kekhalifahan Umar bin Khattab, Suhail bin Amr memutuskan untuk pergi berjihad di Syam mengikut jejak anaknya, Abu Jandal yang terlebih dahulu pergi ke sana. Dia meninggal dunia kerana wabak Amwas yang pada waktu itu merebak hingga ke Syam.

Pada saat-saat terakhir hidupnya, anaknya, Abu Jandal dan Gabenor Syam, Abu Ubaidah bin al-Jarrah telah menemaninya hingga beliau menghembuskan nafas yang terakhir.

ABU UBAIDAH BIN AL-JARRAH

Abu Ubaidah bin al-Jarrah merupakan sahabat terawal dari Muhajirin. Nama sebenarnya ialah Amir bin Abdillah al-Jarrah.

Beliau merupakan salah seorang sahabat yang tergolong dalam assabiqunal awwalun, (golongan yang terawal memeluk Islam) dan mempunyai banyak kebaikan.

Dia dikenali sebagai seseorang yang sangat terbuka hati, jauh dari niat jahat, suka memberi nasihat, kuat beribadah, dan sangat penyayang. Dia juga seorang yang sangat dipercayai oleh Nabi. Baginda bahkan pernah bersabda:

“Sesungguhnya, setiap umat memiliki ‘Amin’ (penjaga / orang yang dipercayai) dan pejaga untuk umat ini adalah Abu Ubaidah bin al-Jarrah.”  (Diriwayatkan oleh Bukhari)

Abu Ubaidah bin al-Jarrah juga meninggal dunia kerana wabak Amwas yang merebak ke pelbagai tempat termasuk Syam, kawasan yang pada waktu itu diperintah oleh Abu Ubaidah, semasa pemerintahan khalifah Umar bin Khattab. Sebagai komandan pasukan di Syam, Abu Ubaidah sentiasa mengawal dan memenuhi keperluan orang-orangnya yang dijangkiti penyakit wabak itu.

Tubuh Abu Ubaidah menjadi lemah kerana terlalu sibuk memikirkan keadaan agama dan bangsanya. Hinggalah akhirnya dia juga diser4ng wabak ini dan meninggal dunia pada tahun 18 H, di usia 58 tahun.

Sahabat ini dinobatkan sebagai salah seorang di antara Al-mubasyirun bil Jannah (10 sahabat yang dijamin memasuki syurga) kemudiannya digantikan oleh Muadz bin Jabal yang kemudiannya turut terk0rban kerana wabak ini.

SYURAHBIL BIN HASANAH

Namanya Syurahbil bin Abdullah bin al-Muthawi, sementara Hasanah adalah nama ibunya. Dia dan ibunya telah berhijrah ke Habsyah, Syurahbil juga berhijrah ke Madinah, sehingga dia dikenali dengan gelaran dzu hijratain (pemilik dua hijrah).

Syurahbil adalah salah seorang dari empat panglima yang dihantar untuk menyer4ng Rom semasa pemerintahan Abu Bakar Ash-Shiddiq. Sahabat yang diberi nama panggilan Abu Abdillah itu juga meninggal dunia kerana wabak Amwas, pada hari yang sama dengan Abu Ubaidah bin al-Jarrah.

Dalam Mu’jam ash-Sahabah disebutkan, Syurahbil berumur 67 tahun ketika saat akhir kehidupannya.

MUADZ BIN JABAL

Muadz bin Jabal bin Amr bin Aus adalah sahabat dari kaum Ansar, Banu Khazraj. Dia memeluk Islam pada usia yang agak muda iaitu 18 tahun. Walaupun begitu, semangatnya untuk mempertahankan Islam sangat kuat, dia selalu turun ke.medan per4ng bersama dengan Nabi.

Lelaki yang diberi nama panggilan Abu Abdirrahman itu dikenali sebagai seorang ahli fiqh, bahkan Rasulullah memanggilnya sebagai sahabat yang paling memahami hal ehwal halal dan haram. Kerana kepakarannya, Nabi telah menghantarnya untuk berdakwah di Yaman.

Muadz adalah salah seorang sahabat yang dicintai oleh Nabi, dia pernah berkata, “Rasulullah SAW memegang tanganku sambil berkata kepadaku:” Aku mencintaimu, wahai Muadz! ”  Kemudian saya juga berkata: “Aku juga mencintaimu wahai Rasulullah.” (Diriwayatkan oleh Nasai dan Ahmad)

Setelah Abu Ubaidah meninggal, Muadz diberi mandat untuk menggantikan Abu Ubaidah sebagai Gabenor Syam. Tetapi sayangnya, dia juga terk0rban kerana wabak itu, pada tahun 18 H. Sebelum itu, Muadz bin Jabal juga telah menguruskan jenazah Abu Ubaidah bin al-Jarrah.

Dalam Tarikhul Islam wa wafaayat al-Masyaahir wal A’lam by Adz-Dzahabi, disebutkan, ketika dia meninggal, Muadz hanya berumur 38 tahun.

FADHL BIN ABBAS

Fadl ibn Abbas adalah sepupu Nabi Muhammad. Beliau merupakan anak sulung Abbas bin Abdul Muttalib bin Hashim. Pada usia yang agak muda, Fadl telah turut serta dalam per4ng Hunain dengan Nabi. Semasa Wada Haji, Rasulullah Saw membonceng Fadhl di atas untanya, pada waktu itu Fadhl masih sangat muda, bahkan janggut pun belum tumbuh.

Terdapat beberapa pendapat mengenai kesyahidan Fadl ibn Abbas. Dalam al-Ishabah fi Tamyiz ash-Shahabah, berdasarkan riwayat al-Waqidi disebutkan bahawa Fadl ibn Abbas juga menjadi k0rban wabak Amwas yang melanda negeri Syam.

HARITH BIN HISYAM

Dia adalah sahabat dari Bani Makhzum, kaum Quraisy yang menetap di Mekah. Ketika dia belum memeluk Islam, Harith bin Hisyam telah berper4ng dalam Per4ng Badar menentang orang Islam, bersama dengan abangnya, Abu Jahal.

Harith bin Hisham hanya memeluk Islam semasa Pembukaan Kota Mekah pada 8 Hijrah. Namun, saudara Abu Jahal ini amat terkenal sebagai seorang muslim yang berperibadi mulia dan sangat mahir dalam Islam.

Anak Hisham bin al-Mughirah ini memutuskan untuk menyertai jihad di Syam. Dia terus berasa di Syam hingga akhirnya dia meninggal dunia kerana wabak Amwas.

ABU JANDAL BIN SUHAIL

Nama sebenarnya ialah Ash bin Suhail, dia adalah salah seorang sahabat terbaik yang memeluk Islam dan pernah dianiayai oleh kaum Quraisy Mekah. Ayahnya, Suhail bin Amr, telah mengurungnya kerana agama Islam.

Ketika perjanjian Hudaibiyah, Abu Jandal berjaya melarikan diri dan menyertai umat Islam. Ketika perjanjian itu belum disempvrnakan, ayahnya meminta agar anaknya dikembalikan kepadanya atau dia tidak akan bersama-sama dengan orang Islam.

Permintaan ini dilakukan supaya Abu Jandal itu ketakutan dan kembali kepada kepercayaannya jahiliah yang terdahulu, tetapi Abu Jandal tetap teguh keimanannya, hingga akhirnya ayahnya sendiri juga memeluk agama Islam.

Abu Jandal meninggal dunia kerana wabak ini juga. Sebelum itu dia juga sempat menemani ayahnya, Suhail bin Amr menghadapi saat-saat terakhir hidup ayahnya.

YAZID BIN ABU SUFYAN

Yazid bin Abu Sufyan ialah anak Abu Sufyan bin Harb dan Zaynab binti Naufal. Jangan terkeliru dengan Yazid bin Muawiyah yang menjadi khalifah pada zaman pembvnuhan cucu Nabi Muhammad SAW, Sayidina Husain bin Ali RA kerana mereka adalah orang yang berbeza.

Saudara tiri kepada khalifah Muawiyah I ini terkenal dengan kepintaran dan keberaniannya. Dia telah bertempvr dalam Per4ng Hunain, dia juga memimpin sayap kiri tenter4 al-Rasyidin dalam pertempvran Yarmuk.

Yazid juga merupakan salah seorang dari empat panglima Muslim yang dihantar untuk menyer4ng Syam (Levant) yang di bawah pemerintahan Rom, semasa kekhalifahan Abu Bakar Ash-Shiddiq.

Setelah Muadz bin Jabal meninggal, Yazid bin Abi Sufyan dilantik sebagai Gabenor Syam, menggantikan kedudukan Muadz dan ketika itu masih bawah pemerintahan Umar bin Khattab.

Dalam Siyar A’lam an-Nubalaa disebutkan, Yazid bin Abi Sufyan juga meninggal dunia akibat wabak Amwas, pada tahun berikutnya, 19 H (640 Masihi). Selepas penaklvkan Caesarea, sebuah bandar kecil di Israel.

Setelah Yazid meninggal dunia, Amr bin Ash menggantikan kedudukannya di Syam, beliau menguruskan wilayah Palestin dan Urdun. Sementara saudara Yazid, Muawiyah bin Abi Sufyan meneruskan tanggungjawab di Damsyik, Baklabak dan Balqa.

Umar bin Khattab sangat bersedih dengan kesyahidan teman seperjuangannya di Syam, bapa Hafshah itu diuji dengan berbagai dugaan sepanjang pemerintahannya. Pada tahun sebelumnya, 17 Hijrah, kemarau panjang melanda Madinah, ternakan m4ti mendadak, pokok tidak lagi berbuah, ratusan umat Islam m4ti kelaparan.

Mereka hanya mampu menarik nafas lega seketika setelah turunnya hujan, namun Umar kembali menghadapi masalah, iaitu penyebaran wabak Amwas pada tahun-tahun berikutnya.  Wabak ini hanya berakhir setelah Amr bin Ash mengambil alih pemerintahan negeri Syam.

Setelah Wabak Amwas dihentikan, Amr bin Ash kemudian ber4ngkat ke Mesir dan menaklvkinya.  Manakala wilayah Syam diuruskan sepenuhnya oleh Muawiyah bin Abi Sufyan.

RUJUKAN:

Plague In Early Islamic History – https://www.jstor.org/stable/600071?seq=1#metadata_info_tab_contents


Aksi Houdini Napoleon Di Elba

Napoleon Bonaparte boleh dianggap seorang legenda hidup dalam kalangan peminat sejarah peperangan. Baginda bukan saja seorang jeneral tetapi juga seorang negarawan yang berupaya menjadikan Perancis sebagai sebuah empayar yang luas sehingga menakutkan kuasa-kuasa Eropah lain pada zamannya. Dan kebijaksanaannya dalam peperangan menjadikannya setaraf dengan pemimpin-pemimpin lain seperti Julius Caesar dan Iskandar Agung/Alexander The Great. Tapi di sebalik semua kejayaan ini, ia masih tidak boleh mengatasi satu kejayaan baginda di Elba. Kejayaan yang saya maksudkan ialah melepaskan diri dari Pulau Elba tanpa pengetahuan kuasa-kuasa Eropah lain.

Selepas kegagalan kempen di Rusia dan kuasa-kuasa Eropah membentuk pakatan anti-Napoleon serta berjaya mengalahkan beliau dalam Perang Pakatan Keenam (War of the Sixth Coalition), Napoleon tiada pilihan selain turun takhta berdasarkan Perjanjian Fontainebleau yang dimeterai pada 11 April 1814. Semasa rundingan perjanjian tersebut, kuasa-kuasa Eropah mahukan Napoleon jauh dari benua tersebut sementara wakil baginda iaitu Armand de Calaincourt menegaskan beliau mahu berada berhampiran dengan Perancis dan Itali. Ini membawa kepada empat pilihan kawasan buangan yang dicadangkan Calaincourt iaitu Corsica, Corfu, Elba dan Sardinia. Perancis enggan membenarkan Napoleon menjejakkan kaki di situ sementara House of Savoy enggan berpisah dengan Sardinia dan Corfu terlalu hampir dengan Greece. Ini menjadikan Elba destinasi buangan bagi Napoleon dan kerabatnya. Dalam perjanjian sama, Perancis yang diperintah oleh Raja Louis XVIII dari Bourbon berjanji akan membayar baginda dua juta franc dan pencen kepada anggota kerabatnya.

Elba menjadi pilihan kerana kedudukannya yang strategik dari segi pertahanan sekaligus dapat melindungi Napoleon dari serangan tentera atau cubaan bunuh. Walau bagaimanapun, tidak ramai yang berpuas hati dengan pilihan baginda ini. Bapa mertua baginda, Maharaja Francis I dari Austria menyifatkan ia satu penghinaan kerana satu masa dahulu, Elba dirampas dari Tuscany dan diilhak ke dalam Perancis oleh Napoleon pada tahun 1802. Dan kebimbangan baginda turut dikongsi oleh Setiausaha Luar Britain, Lord Castlereagh. Bagi Napoleon sendiri, ia satu perjanjian yang baik kerana baginda masih boleh mengekalkan gelaran Maharaja dan diberi hak memerintah Elba.

Semasa di Elba, Napoleon memilih sebuah villa yang menghadap kawasan pelabuhan yang pernah dimiliki oleh keluarga Medici pada abad ke-18 sebagai kediaman rasmi. Baginda turut mereka sebuah bendera baru, merombak sistem pentadbiran sedia ada, membina jalan raya, menambahbaik struktur pertahanan dan mengeluarkan pelbagai arahan berkenaan perkara seperti pertanian sehingga ke perkara yang paling kecil. Bonda dan adinda Napoleon, Letizia dan Pauline turut menggunakan Elba sebagai tempat menganjurkan konsert, pesta dan persembahan teater. Semasa dalam buangan, baginda tidak disertai oleh isteri baginda, Marie Louise. Marie Louise dan putera baginda, Napoleon II kembali ke Austria selepas pemeteraian Perjanjian Fontainebleau. Sebaliknya gundik baginda, Marie Walewska selalu melawat ke Elba bersama anak luar nikah baginda, Alexander Walewski. Semasa dalam buangan ini juga, Napoleon mendapat perkhabaran kematian bekas isterinya, Josephine. Baginda amat berdukacita dengan pemergian Josephine dan berkurung dalam kediamannya selama dua hari.

Tak lama selepas duduk dalam buangan di Elba, seorang pemantau British bernama Neil Campbell perasan akan keresahan yang dihadapi Napoleon. Dan ada sebab kukuh mengapa baginda bersikap demikian. Berdasarkan terma perjanjian, Perancis seharusnya membayar Napoleon dua juta franc tetapi Raja Louis XVIII dilihat tidak berminat untuk memenuhi terma perjanjian tersebut. Bukan itu saja, kaum kerabat dan tentera baginda yang setia juga merasa bosan berada di Elba. Ini yang mendorong Napoleon merancang satu lagi rancangan berani iaitu melepaskan diri dari Elba. Tanpa pengetahuan kuasa-kuasa Eropah lain, baginda membina pasukan tentera laut kecil, 600 Pengawal Diraja dan 2,000 tentera. Dan Elba juga sebenarnya memberi peluang kepada Napoleon untuk mengekalkan hubungan dengan penyokong-penyokong baginda di Eropah terutama Perancis dan mendapatkan sokongan dari orang-orang yang melawat Elba. Ini sesuatu yang amat dibimbangi pihak Britain tetapi ianya masih belum menyedarkan mereka akan rancangan berani baginda.

Bagi Napoleon sendiri, Elba bukanlah destinasi kekal baginya. Ini kerana menerusi koresponden baginda dengan penyokong-penyokong di Perancis, Napoleon tahu Raja Louis XVIII tidak popular dan tidak akan dapat bertahan lama. Malah sebelum Perjanjian Fountainbleau dimeterai lagi, Elba sebenarnya batu loncatan bagi Napoleon untuk bangkit dan membangunkan semula empayar Perancis yang ditinggalkan. Dan dari koresponden yang sama, baginda tahu pihak Britain yang resah mahu memindahkan baginda ke Pulau St. Helena, sebuah pulau yang terletak di selatan Lautan Atlantik. Namun sebab paling penting di sini ialah Napoleon tidak mahu mati dalam keadaan tidak dkenali.

Memandangkan status Napoleon sebagai seorang pemerintah yang sah, baginda boleh saja meninggalkan Elba pada bila-bila masa dan bertolak ke negara-negara lain dengan syarat baginda mendapat keizinan untuk mendarat di situ. Namun agak sukar untuk dilakukan kerana kuasa-kuasa Eropah mahukan baginda terus kekal di sana kerana Napoleon dianggap satu ancaman kepada tanah besar Eropah. Melihat keresahan baginda, Campbell membawa laporan tersebut ke England bersama kapal HMS Partridge. Semasa ketiadaan Campbell, peluang ini direbut oleh Napoleon dengan mengeluarkan arahan menyediakan sebuah flotila termasuk kapal Inconstant yang dicat seperti kapal British. Kapal tersebut diisi dengan bekalan keperluan seperti makanan, minuman dan senjata api. Semasa proses tersebut berlaku, baginda hanya menceritakan usaha ini kepada beberapa orang saja yang boleh dipercayai. Dan untuk mengelak kecurigaan dalam kalangan kuasa-kuasa Eropah, Napoleon meneruskan rutin hariannya di Elba.

Pada malam 23 Februari 1815, kapal HMS Partridge kembali ke Elba tanpa Campbell. Napoleon mengarahkan Inconstant berada di kawasan pesisir pantai untuk mengelak keadaan mereka diketahui. Selepas mendapat tahu Partridge akan mengambil Campbell dari Livorno, Itali pada 26 Februari, Napoleon mengeluarkan arahan sekatan melarang kapal-kapal termasuk kapal nelayan dari meninggalkan Elba. Baginda tahu sekiranya mereka berlayar seperti biasa, pasti perancangannya akan terbongkar. Pada 25 Februari, Napoleon bertemu dengan pembesar-pembesar Elba dan memberitahu akan keberangkatan baginda ke Perancis serta menyediakan arahan untuk disebarkan di sana. Pada 26 Februari, flotila Napoleon bertolak. Flotila ini terdiri daripada Inconstant yang dilengkapi 26 buah meriam, kapal dagang Saint Esprit, yang diupah untuk tujuan ini, Caroline dan tiga buah kapal kecil. Seramai 1,150 orang mengikut Napoleon terdiri daripada 600 tentera, 100 anggota Polish Lancer, 300 anggota batalion Corsica, 50 anggota polis dengan kebanyakannya orang Itali dan Corsica serta 100 orang awam termasuk pembantu-pembantu. Setiap kapal membawa bendera Elba Napoleon.

Walaupun menghadapi masalah angin, flotila Napoleon tidak dapat dikesan oleh kapal-kapal perang Perancis yang meronda perairan antara Elba dengan Corsica. Pada tengah hari berikutnya, sebuah kapal Perancis bernama Zephir mengesan kehadiran flotila dan berjaya menghampiri kapal Inconstant di mana nakhoda Zephir, Kapten Andrieux berbual sebentar dengan kapten Inconstant, Kapten Taillade. Apabila ditanya ke mana destinasi mereka, Taillade menjawab mereka menuju ke Genoa. Dan bila Andrieux bertanya keadaan Napoleon, baginda menyuruh Taillade membalas, “Dia amat baik.” Pada pagi 28 Februari, Campbell tiba di Elba dengan Partridge dan mendapati Napoleon serta tenteranya tiada. Apabila ditanya ke mana mereka pergi, anggota kerabat Napoleon tidak mengetahui destinasi mereka. Berang dengan situasi ini, Campbell segera meminta seorang pelancong British yang hendak berlayar ke Livorno menyampaikan mesej ketiadaan Napoleon. Dan apabila Partridge bertemu dengan kapal-kapal perang Perancis yang meronda perairan tersebut, mereka menyatakan tidak bertembung dengan mana-mana kapal yang membawa baginda. Bagi mereka, mustahil kapal Napoleon berlayar tanpa pengetahuan mereka kerana mereka pasti akan mengesan kapal tersebut. Tetapi itulah yang berlaku dan ini memaksa kapal-kapal tersebut mencari flotila Napoleon sekitar Capraia.

Pada 1 Mac 1815, flotila Napoleon sudah berada di luar pesisir tanjung di Antibes. Memandangkan mereka berada di perairan Perancis, bendera Elba diturunkan dan digantikan dengan bendera Tricolor, bendera kebangsaan Perancis. Pada 1.00 petang, flotila berlabuh di Golfe-Juan, sebuah pelabuhan antara Cannes dan Antibes. Napoleon dan tenteranya mendarat dan mula bergerak menuju ke Paris. Perjalanan baginda tidak menghadapi sebarang penentangan dari mana-mana pihak. Dan pada 20 Mac, Napoleon tiba di Paris dan memulakan penggal pemerintahan kedua sebagai Maharaja Perancis. Namun penggal kedua pemerintahan ini hanya bertahan selama 100 hari saja. Pada Jun 1815, pasukan tentera Napoleon mengalami kekalahan memalukan di Waterloo dan baginda sekali lagi dipaksa turun takhta. Dan seperti yang dirancang, Napoleon dibuang negeri ke St. Helena dan berada di situ sehingga ke akhir hayatnya.

SUMBER


Abu Hurairah: Sahabat Yang Digelar Pencinta Kucing

Sahabat nabi merupakan pewaris nabi yang terulung bagi mewarisi sunnah yang dibawa oleh Nabi Muhammad SAW hingga ke hari ini. Bagi menjaga warisan ilmu yang diamanahkan oleh sahabat untuk ummat pada hari ini, merekalah yang akan menjaga sunnah dan hadith nabi dari segi sanad dan matan melalui hafalan dan penulisan, kemudiannya disampaikan kepada generasi Tabi’in, Tabi’ Tabi’in sehingga ulama kontemporari pada hari ini. Di dalam kalangan sahabat nabi, terdapat di antara kalangan mereka yang merupakan sahabat yang paling banyak meriwayatkan hadis, iaitu Abu Hurairah RA.

Nama sebenar beliau ialah Abdul Rahman bin Sakhr Al-Dusi ( wafat 59H/678M ), Seorang sahabi yang muhaddith dan faqih dalam ilmu agama. Nama sebelum beliau Islam ialah Abdul Syams bin Sakhr.

Beliau memeluk Islam pada tahun 7 hijrah dan bermulazamah dengan Baginda SAW dengan menghafal hadith daripadanya sehinggalah menjadi sahabat yang paling banyak meriwayatkan hadith. Beliau digelar Abu Hurairah kerana pada suatu hari beliau melihat seekor anak kucing yang liar, lalu diambilnya dan diletakkan di lengan bajunya. Maka, ketika itu belliau mendapat gelaran itu kerana peristiwa demikian.

Selepas beliau memeluk Islam, Abu Hurairah membawa dirinya tinggal bersama-sama dengan orang-orang miskin di Suffah, yang bersumberkan catatan Abu al-Fida’ dalam buku sejarahnya, al-Mukhtasar terdiri dari orang-orang faqir yang tidak mempunyai kediaman dan perlindungan, dan tidur di serambi masjid Nabi (s.‘a.w).

Oleh kerana mereka menghabiskan masa di serambi masjid , dan akhirnya mereka dikenali sebagai Ahl al-Suffah (penghuni serambi masjid). Ketika berada di masjid Nabi, beliau memanfaatkan masa dengan menghafaz hadith-hadith nabi,bermulazamah dengan nabi dan bertanya kepada baginda soalan yang tidak pernah ditanya oleh orang lain.

Dalam perjalanannya meriwayatkan hadith, beliau telah meriwayatkannya sekitar 5374 hadith menurut Imam al-Dzahabi, yang mana diantara hadith-hadith yang diriwayatkannya disepakati oleh Imam Bukhari dan Muslim, manakala Imam Bukhari meriwatkan 93 hadith secara berseorangan, begitu juga dengan Imam Muslim yang sekitar 98 hadith secara berseorangan. Antara yang meriwayatkan hadith daripada Abu Hurairah ialah seperti Abdullah bin Umar, Abdullah bin Abbas, Anas bin Malik,  Jabir bin Abdullah dan sebagainya.

Beliau wafat pada tahun 59 hijrah pada usia 78 tahun di Lembah ‘Abiq dan disolatkan di Madinah yang dipimpin oleh al-Walid bin Utbah bin Abi Sufyan yang merupakan gabenor Madinah serta kemudiannya dikebumikan di perkuburan Baqi’. Jenazahnya diusung oleh anak-anak Uthman bin ‘Affan ( khalifah ketiga ) menuju ke perkuburan itu.

RUJUKAN

Al-Asqalani. 2017. Al-Isabah Fi Tamyiz al-Sahabah. Beirut. Dar al-Kutub al-Ilmiah

al-Dzahabi. 2016. Siyar A’lam al-Nubala’. Beirut. Muassasah al-Risalah

al-Mizzi. 2016. Tahzib al-Kamal Fi Asma’ Al-Rijal. Beirut. Muassasah al-Risalah

Artikel dikirimkan oleh Irfan Hadi untuk The Patriots.